Ayat Pertama Dan Terakhir Yang Diturunkan Kepada Rasullulah S.A.W

Diantara bab menarik di dalam ilmu Ulum al-Qur’an ialah perbahasan ayat pertama dan terakhir yang diturunkan kepada Nabi Muhammad saw. Rujukan untuk mengenali ayat pertama dan terakhir yang diturunkan dalam Al Qur’an ialah melalui perkhabaran para Sahabat R.anhum. Ini kerana mereka menyaksikan dengan mata kepala akan kelibat Rasulullah saw dan mengetahui ayat pertama dan terakhir yang diwahyukan kepada Baginda saw.

Faedah Mengenal Ayat yang pertama dan terakhir di turunkan dalam al-Qur’an

Antara faedah mengenal ayat pertama dan terakhir di dalam Al Qur’an ialah :

Ayat Yang Pertama Diturunkan

Bermula pendapat yang sahih bahawa ayat pertama yang diturunkan dalam Al Qur’an adalah permulaan surah (اقرأ) ayat 1-5 berdasarkan dalil dari hadis-hadis sahih, antaranya hadis Aisyah yang diriwayatkan oleh Imam Bukhari dan Imam Muslim :

أول ما بدىء به رسول الله صلى الله عليه وسلم من الوحي الرؤيا الصادقة في النوم فكان لا يرى رؤيا إلا جاءت مثل فلق الصبح، ثم حبب اليه الخلاء فكان يأتي حراء فيتحنث فيه الليالي ذوات العدد ويتزود لذلك ثم يرجع الى خديجة رضي الله عنها فتزوده لمثلها حتى فجأه الحق وهو في غار حراء، فجاءه الملك فيه فقال اقراء، قال رسول الله صلى الله عليه و سلم : فقلت : ما أنا بقارىء ، فأخذ فغطني حتى بلغ مني الجهد، ثم أرسلني فقال اقراء ، فقلت ما أنا بقارىء، فغطني الثانية حتى بلغ مني الجهد ثم أرسلني فقال اقراء، فقلت ما أنا بقارىء، فغطني الثالثة حتى بلغ مني الجهد ثم أرسلني فقال ( اقرأ باسم ربك الذي خلق ) حتى بلغ (ما لم يعلم)

Terjemahan : “Permulaan wahyu yang diterima oleh Rasulullah saw ialah mimpi yang benar di dalam tidur. Setiap kali bermimpi, baginda tidak melihat dalam mimpi tersebut melainkan ada yang datang bagikan cahaya yang terang di pagi hari. Kemudian baginda gemar mengasingkan diri. Ia pergi ke gua hira’ untuk beribadat beberapa malam dengan membawa bekalan. Kemudian Rasulullah kembali ke rumah Khadijah dan Khadijah pun membekalkan makanan seperti biasa sehingga datangnya Jibril kepada Rasulullah ketika Baginda berada di Gua Hira’. Datang Malikat Jibril dan  berkata : “Bacalah”, Rasulullah saw menjawab, “aku tidak tahu membaca”. Lalu Jibril merangkul dan memelukku sehingga aku merasa kesukaran kemudian dia melepaskan aku, katanya, “bacalah”, aku menjawab, “aku tidak pandai membawa”. Lalu dia merangkul dan memeluk ku untuk kali keduanya hingga aku merasa kesukaran, kemudian dia melepaskan aku, katanya, “bacalah”, aku menjawab, “aku tidak pandai membawa”. Lalu dia merangkul dan memeluk ku untuk kali ketiganya hingga aku merasa kesukaran, kemudian dia melepaskan ku, lalu berkata,”bacalah (Wahai Muhammad) dengan nama Tuhanmu yang menciptakan (sekalian makhluk) –hingga ke ayat – apa yang tidak diketahuinya”……(al Hadis)

Di sana ada pendapat yang mengatakan ayat pertama diturunkan ialah ayat 1- 4 Surah Al –Mudatsir. Ia berdalilkan hadis daripada Abu Salamah Ibnu Abdul Rahman yang juga diriwayatkan oleh Bukhari dan Muslim, dimana Abu Salamah berkata yang bermaksud,

سألت جابر بن عبد الله : أي القران أنزل قبل ؟ قال : يأيها المدثر ، قلت ؛ أو اقراء باسم ربك ؟ قال : أحدثكم ما حدثنا به رسول الله صلى الله عليه وسلم : إني جاورت بحراء فلما قضيت جواري نزلت فاستبطنت الوادي ، فنظرت أمامي وخلفي و عن يميني و شمالي ثم نظرت إلى السماء فإذا هو – يعني جبريل – فأخذتني رجفة ، فأتيت خديجة فأمربهم فدثروني ، فأنزل الله ( يأيها المدثر ، قم فأنذر))

Terjemahan : Saya pernah bertanya kepada Jabir Bin Abdullah, apakah ayat Al-Qur’an yang diturunkan sebelumnya? Beliau menjawab : “Wahai orang yang berselimut”. Saya bertanya lagi, atau kah “Bacalah dengan nama Tuhanmu”? Beliau menjawab: saya memberitahu kamu apa yang telah Rasulullah saw beritahu kepada kami. “Sesungguhnya aku mengasingkan diri di Gua Hira’, setelah aku menghabiskan masa pengasinganku itu, aku turun menyusuri lembah, maka aku memandang ke hadapan, ke belakang, ke kanan dan ke kiri. Kemudian aku memandang ke arah langit, tiba-tiba aku melihat Jibril sehingga merasa gementar dan menakutkan aku. Lalu aku pulang menemui Khadijah dan aku menyuruh mereka supaya menyelimutiku, lalu aku diselimuti. Maka Allah menurunkan ayat “Wahai orang yang berselimut ! bangunlah dan berilah peringatan dan amaran (kepada umat manusia).

Komentar : dijawab berhubung hadis Jabir r.a bahawa, maksud Jabir r.a dari hadis ini menjelaskan tentang penurunan surah pertama secara lengkap. Jabir telah menjelaskan bahawa Surah al Mudatsir diturunkan dengan sempurna sebelum turun ayat-ayat lain dari surah Al’-Alaq (yang melengkapkan kesempurnaan surahnya). Ini kerana, ayat yang pertama turun dari Surah Iqra` itu hanya permulaan saja. Sebahagian berpendapat, apa yang dimaksudkan Jabir r.a ialah Surat al-Mudatsir adalah yang pertama turun berkaitan dengan kerasulan (risalah) atau perintah berdakwah, sedangkan permulaan ayat Surat Al-’Alaq adalah yang pertama turun berkaitan dengan kenabian (nubuwwah), atau pelantikan menjadi nabi.

Disamping itu, ada juga ulama’ menyatakan bahawa Jabir r.a telah berpendapat dengan ijtihadnya akan tetapi riwayat Aisyah lebih mendahuluinya. Justeru itu, jika ada riwayat-riwayat lain yang sahih mendukung riwayat Aisyah, maka ijtihad pendapat Jabir r.a boleh diabaikan. w/a

Kesimpulan : Sesungguhnya ayat pertama yang diturunkan kepada Rasulullah saw ialah permulaan Surah Al’-Alaq. Kemudian dikuatkan dengan hujah lain dari Hadis daripada Abu Salamah daripada Jabir yang diriwayatkan oleh Bukhari dan Muslim:

سمعت رسول الله صلى الله عليه وسلم وهو يحدث عن فترة الوحي فقال في حديثه : بينا  أنا أمشي سمعت صوتا من السماء فرفعت رأسي فإذا الملك الذي جاءني بحراء جالس على كرسي بين السماء و الارض فرجعت فقلت : زملوني فدثرني فأنزل الله  يأيها المدثر) )

Terjemahan : “Aku mendengar Rasulullah ketika baginda berbicara tentang terputusnya wahyu. Kata baginda dalam bicara tersebut, ketika aku berjalan, aku mendengar suara dari langit. Lalu aku mendongak kepalaku, tiba-tiba aku melihat malaikat yang pernah datang kepadaku sewaktu di Gua Hira’ berada di atas kerusi di antara langit dan bumi, lalu aku pulang dan aku katakana “selimutilah daku, maka mereka menyelimuti aku. Maka Allah menurunkan : “Wahai orang yang berselimut !”

Komentar : Hadis ini menjadi bukti kisah penurunan Surah Al Mudatsir berlaku kemudian selepas kisah di Hira’. Oleh itu, sebelumnya ada wahyu lain atau ayat lain diturunkan iaitu ayat 1-5 Surah Al’-Alaq yang diturunkan di Hira’. Selain itu, hadis ini juga menunjukkan Surah Al Mudatsir adalah awal surah tetapi awal surah yang diturunkan selepas terputus wahyu (fatrah al Wahyu) bukan awal ayat yang diturunkan kepada Nabi Muhammad saw.

Para Ulama’ berbeza pandangan tempoh terputus wahyu (fatrah al wahyu) atau erti lebih mudah tempoh Nabi saw tidak di datangi wahyu selepas wahyu pertama. Ada yang berpendapat 3 tahun, lebih kurang 2 tahu, 2 tahun setenga, 12 hari, 15hari dan 40 hari. Boleh baca lanjut tentang tempoh terputus wahyu di kitab Fathul Bari oleh Imam Ibnu Hajar Asqalani, Al Bidayah Wa Nihayah oleh Imam Ibnu Katsir, Tafsir Ar Razi oleh Imam Ar Razi, At Tahrir Wan At Tanwir oleh Ibnu Asyur.

Catatan : Selain pendapat di atas ada juga pendapat yang menyatakan bahwa yang pertama kali turun adalah Surat al-Fatihah dan lafaz basmallah, tapi dalil kedua pendapat ini lemah.

Ayat Yang Terakhir Diturunkan

Ayat terakhir yang diturunkan ialah firman Allah Taala dalam Surah al Baqarah ayat 281.

واتقوا يوما ترجعون فيه إلى الله ثم توفى كل نفس ما كسبت وهم لا يظلمون

Terjemahan : “dan peliharalah diri kamu dari huru hara hari(kiamat) yang padanya kamu akan dikembalikan kepada Allah. Kemudian akan disempurnakan balasan tiap-tiap seorang menurut apa yang telah diusahakan, sedangkan mereka tidak dikurangkan balasannya sedikitpun”

Ini berdasarkan hadis daripada Ikrimah daripada Ibnu Abbas yang telah diriwayatkan oleh      An Nasaie, yang bermaksud :

اخر شيء نزل من القران (واتقوا يوما ترجعون فيه إلى الله)

Terjemahan : “Ayat yang terakhir diturunkan ialah ayat “واتقوا يوما ترجعون فيه إلى الله

Ayat ini diturunkan kepada Rasulullah sembilan malam sebelum kewafatan Rasulullah.

Adapun ayat yang tercatat dalam Surah al Maidah ayat 3 :

اليوم أكملت لكم دينكم و أتممت عليكم نعمتى ورضيت لكم الاسلام دينا….

Terjemahan : “Pada hari ini, Aku telah sempurnakan agama bagi kamu agama kamu dan Aku telah cukupkan nikmatKu padamu dan Aku telah redhankan Islam itu sebagai agama kamu”

Ayat ini diturunkan kepada Rasulullah pada hari Arafah di Haji al Wada’ (Haji Perpisahan) pada tahun ke-10 Hijrah kira-kira lebih 2 bulan sebelum kewafatan Baginda.

Yang dimaksudkan dengan sempurna agama dan sempurna nikmat ialah sempurna pensyariatan agama yang berhubung dengan ibadah dan muamalat dan lain-lain dari hukum hakam agama serta sudah terzahir syariat agama secara keseluruhan walaupun dibenci orang kafir.

Insya Allah, saya akan menulis bab Asbab Al Nuzul (sebab-sebab penurunan ayat al-Qur’an) pula pada artikel yang akan datang. Sampai jumpa lagi !

Disediakan oleh, Angah Sunan.

RUJUKAN:

Syaikh Manaq al Khalil Al Qattan, Mabahis Fi Ulum Al Qur’an, Mu’assat al-Risalah, Beirut, Lebanon.

Syaikh Muhammad Abdul Azim Az Zarqani (1995M), Manahil Al Irfan Fi Ulum Al Qur’an, Dar Al Kitab Al’ Arabiyah.


Haiwan-Haiwan Yang Darahnya Tidak Berwarna Merah!

Haiwan yang darahnya bukan berwarna merah!

Alam semulajadi tidak pernah berhenti dari mengejutkan dunia manusia. Saban tahun, pelbagai haiwan yang aneh dan pelik  ditemui oleh para peneroka dan saintis.

Mereka (peneroka dan saintis) menjejak jauh ke hutan belantara dan menyelam ke bawah laut yang paling dalam demi untuk mencari spesies baharu untuk direkodkan. Dan setiap kali hasilnya membawa kepada suatu penemuan baru yang menakjubkan dan mungkin dapat memberi manfaat kepada manusia.

Diantara penemuan tersebut, merupakan haiwan yang mempunyai darah selain dari warna merah. Keganjilan ini menyebabkan para saintis ingin mengetahui lebih lanjut, apakah yang menyebabkan darah haiwan ini menjadi sebegitu.

Untuk memahami tentang perbezaan diantara warna darah, anda terlebih dahulu perlu memahami fakta tentang darah.  Dibawah merupakan sedikit catatan ringkas tentang darah;

Darah seperti yang kita tahu merupakan medium atau perantara yang berfungsi sebagai pembawa / pengangkut oksigen, karbon dioksida, vitamin dan mineral kepada keseluruhan organ dan anggota badan. Ianya diperlukan demi kelangsungan hidup sesuatu hidupan, serta membolehkan organ dan anggota badan berfungsi dengan baik dan normal.

Majoriti dari hidupan di bumi ini mempunyai darah berwarna merah. Mengapa? Secara ringkasnya, setiap satu daripada sel darah merah mempunyai sebuah molekul yang dinamakan hemoglobin.

Hemoglobin ini merupakan sebuah protein yang membantu sel darah merah membawa oksigen. Di dalam setiap molekul hemoglobin pula mempunyai 4 kumpulan heme (*disebut him) yang terdiri daripada atom zat besi (Fe). Atom oksigen dan atom karbon dioksida akan bercantum dengan 4 kumpulan heme ini. Atom zat besi inilah yang menyebabkan darah itu berwarna merah.

Sel darah merah hanya hidup selama 120 hari sahaja. Apabila sel darah merah ini mati, hemoglobin ini akan dileraikan dan atom zat besi kemudian dibawa oleh sejenis protein yang dinamakan transferrin ke “kilang darah” iaitu tulang sum-sum (bone marrow). Disini, majoriti daripada atom zat besi digunakan semula dalam pembuatan sel darah merah yang baru.

Manakala terdapat lebihan atom zat besi ditukarkan bentuk oleh enzim heme oxygenase kepada biliverdin yang berpigmen hijau.

Selepas itu, dengan kehadiran enzim biliverdin reductase (BVR), ianya ditukar bentuk sekali lagi kepada bilirubin berpigmen kuning di dalam hati (liver). Bilirubin ini kemudiannya bersama cecair hempedu akan ke usus. Kandungan bilirubin inilah yang membuatkan najis anda berwarna kuning.

Kembali ke artikel, dibawah adalah senarai haiwan yang darahnya bukan berwarna merah.

Mengkarung Prasinohaema New Guinea

Hutan Papua New Guinea merupakan antara tempat yang kurang diterokai oleh manusia yang disebabkan oleh ketebalan hutan serta topografi yang berbukit-bukau menyukarkan akses untuk masuk. Disini terdapat beberapa spesies biawak mengkarung dari genus Prasinohaema yang mempunyai darah yang berwarna hijau. Ini terjadi disebabkan oleh kandungan tinggi biliverdin di dalam darahnya.

Pada asalnya kandungan darah mengkarung ini juga sama seperti hidupan lain yang mempunyai bacaan tinggi hemoglobin di dalam sel darah merah. Dan seperti biasa, sel darah merah akan mati jua akhirnya, justeru terhasilnya biliverdin yang mempunyai pigmen berwarna hijau.

Hidupan lain, akan “menapis” dan membuang biliverdin. Tetapi, ia tidak terjadi bagi mengkarung ini apabila kandungan terlalu tinggi biliverdin mengatasi kandungan sel darah merah berhemoglobin. Justeru menyebabkan bukan sahaja darah, malah lidah, otot dan tulangnya juga berwarna hijau yang berlainan tona.

Apa yang menakjubkan ialah, walaupun dengan kandungan tinggi biliverdin ini di dalam darah, mengkarung ini masih hidup sihat dan tanpa penyakit. Saintis berpendapat bahawa mengkarung ini beradaptasi untuk menghalang dari menerima jangkitan parasit Plasmodium (falciparum,vivax,malariae) penyebab penyakit malaria. Ini kerana penyakit malaria memerlukan sel darah merah sihat untuk menjangkiti sesuatu hidupan. Selain manusia, malaria ini juga dapat menjangkiti haiwan lain seperti reptilia dan burung.

Funfact: Tahukah anda bahawa Burung Cenderawasih yang mendapat gelaran Burung Kayangan juga menjadikan hutan Papua New Guinea sebagai habitatnya?

Crocodile Icefish

Dinamakan ‘crocodile’ oleh kerana ikan ini mempunyai ciri yang bermuncung panjang serta dibarisi oleh gigi-gigi tajam. Manakala ‘ice’ adalah kerana ikan ini hidup di kawasan laut sejuk ekstrem Antartika dengan suhu 1 darjah celsius di musim panas, manakala -1.8 darjah celsius ketika di musim sejuk. Suhu yang mampu membuatkan air tawar membeku!

Jadi, apakah sebab yang membolehkan ikan ini hidup dengan kondisi ekstrem sebegini? Ikan ini mempunyai kelebihan menarik, iaitu ia tidak menpunyai sel darah merah berhemoglobin langsung!

Mungkin soalan ini bermain di fikiran anda:
“Jika tiada sel darah merah dan hemoglobin, bagaimana oksigen dibekalkan ke seluruh badan ikan tersebut?”

Jawapannya mudah sahaja. Pertama sekali, saya jelaskan mengapa ikan ini tiada sel darah merah dan hemoglobin.

Dengan kondisi ekstrem sejuk, sel darah merah merupakan suatu liabiliti, oleh kerana dalam suhu yang sangat sejuk, sel darah merah berhemoglobin akan memekat dan perkara ini akan menyukarkan proses membekalkan oksigen ke seluruh anggota badan ikan tersebut. Oleh sebab itu, ikan yang berada di lautan beriklim sejuk, mempunyai jumlah sel darah merah berhemoglobin kurang daripada ikan yang mendiami laut beriklim tropika.

Tetapi crocodile ice fish pula, beradaptasi dengan lebih ‘ekstrem’ apabila langsung tidak mempunyai sel darah merah dan hemoglobin!

Jawapan kepada soalan “dari mana ikan ini mendapat bekalan oksigen tanpa kehadiran sel darah merah dan hemoglobin” pula adalah, dari air laut itu sendiri.
Ini kerana air laut beriklim sejuk mempunyai kandungan oksigen terlarut yang lebih banyak berbanding air laut beriklim tropika.

Oleh sebab itu, ikan ini tidak memerlukan ‘pengangkut’ (sel darah merah) untuk membawa oksigen untuk dibekalkan kepada seluruh badannya. Ikan ini akan menapis oksigen menggunakan insang dan oksigen tersebut boleh bergerak bebas di dalam plasma (komponen cecair darah) ikan tersebut tanpa memerlukan sel darah berhemoglobin.

Darah ikan ini, tidak mempunyai sebarang warna (colorless). Suatu fakta yang membingungkan ahli biologi Ditlef Rustad yang menjumpai ikan ini buat pertama kali pada tahun 1928 apabila beliau membedahnya.

Funfact: Crocodile Icefish juga mempunyai protein antibeku (antifreeze) di dalam darahnya. Menghalang darah daripada membeku berikutan suhu sejuk melampau.

Sotong Kurita

Haiwan vertebra (mempunyai tulang belakang) sebahagian besar nya mempunyai hemoglobin di dalam darah justeru menjadikannya berwarna merah. Tetapi ianya berlainan bagi sesetengah haiwan invertebra (tidak mempunyai tulang belakang). Kandungan darah mereka mempunyai molekul hemocyanin yang memberi warna biru.

Perbezaan diantara hemocyanin dan hemoglobin ialah, hemocyanin mempunyai atom zat tembaga (copper- Cu) manakala hemoglobin mempunyai atom zat besi (Iron- Fe).

Walaubagaimanapun, kedua-dua molekul hemocyanin dan hemoglobin ini mempunyai fungsi yang sama, iaitu ‘mengangkut’ oksigen dan karbon dioksida ke seluruh anggota badan serta organ.

Jadi mengapa sotong kurita mempunyai molekul hemocyanin di dalam darahnya? Ia kerana hemocyanin berfungsi dengan lebih baik di laut dalam beriklim sejuk berbanding hemoglobin.

Selain sotong kurita, antara haiwan yang mempunyai darah berwarna biru disebabkan mempunyai molekul hemocyanin di dalam darahnya adalah belangkas.

Funfact: Tahukah anda bahawa sotong kurita mempunyai 3 jantung? Satu jantung sistemik yang mengepam darah keseluruh anggota badannya, manakala dua lagi jantung brankial untuk mengepam melalui setiap satu insangnya.

Seperti sotong kurita, belangkas mempunyai darah berwarna biru oleh kerana kehadiran molekul hemocyanin yang terkandung di dalam darahnya. Tidak perlu lagi saya menjelaskan tentang molekul hemocyanin ini. Cuma saya memasukkan belangkas ke dalam senarai ini adalah kerana faedah darahnya yang memberi sumbangan besar kepada dunia perubatan dan farmaseutikal.

Belangkas tidak mempunyai sel darah putih (leukosit). Jadi, mungkin anda bertanya; “bagaimana belangkas melawan jangkitan daripada bakteria?”. Jawapannya adalah, ‘kekurangan’ tersebut digantikan dengan kehadiran sel hebat yang dinamakan amebosit (amebocytes).

Apabila sel amebosit ini bertemu bakteria, ia akan bertindak balas dengan endotoksin bakteria dengan mengeluarkan cecair penggumpal yang akan bergumpal di sekeliling bakteria tersebut dan menghalang bakteria dari tersebar ke kawasan lain di dalam badan belangkas tersebut. Cecair ini dinamakan saintis sebagai koagulagen.

Bagi komuniti perubatan, kebolehan untuk bergumpal apabila terdapat kehadiran bakteria ini merupakan suatu kebolehan yang menakjubkan. Dan darah belangkas kini digunakan di dalam industri perubatan sebagai ujian pengesan bakteria terhadap ubat-ubatan intravena (ubat yang dimasukkan ke saluran darah). Jika cecair ubatan tersebut bergumpal, penyelidik akan tahu bahawa ubatan tersebut telah dicemari bakteria.

Funfact: Tahukah anda bahawa darah belangkas merupakan antara salah satu cecair yang termahal didunia dengan 1 liter darah belangkas bernilai USD15,000. (Anggaran, tidak termasuk cukai sst/gst)

Brakiopod seperti belangkas, merupakan haiwan yang telah wujud sejak dari zaman prasejarah lagi. Fosil terawal brakiopod berusia 500 juta tahun. Haiwan bercengkerang ini menyerupai kima atau kerang. Brakiopod ini hanya menjelajah kawasan dasar laut.

Brakiopod tidak menggunakan sama ada molekul hemocyanin mahupun hemoglobin untuk membawa oksigen. Tetapi, ia menggunakan molekul protein yang dinamakan hemeryhtrin. Iaitu sejenis lagi protein berpigmen (berwarna). Tetapi seperti hemoglobin, hemerythrin mempunyai atom zat besi (Fe) yang akan ‘mengangkut’ atom oksigen atau karbon dioksida.

Apabila hemerythrin ini mengangkut oksigen, ia akan mempunyai warna ungu atau merah jambu (pink), manakala jika ia tidak mengangkut oksigen, ia akan berwarna kuning cerah atau tidak berwarna.

Kesimpulannya, alam semulajadi akan beradaptasi atau berevolusi mengikut keadaan persekitarannya. Memetik kata-kata pelakon Jeff Goldblum yang melakonkan watak Dr. Ian Malcolm di dalam filem Jurassic Park; “Life, Uh, finds a way”.

Silakan kongsikan artikel ini jika anda mempelajari sesuatu yang baru dari artikel ini.

? Bacaan Lanjutan:


Afrin, PRU 14 Dan Lasswell Theory of Political Propaganda

Baru-baru ini aku ada baca satu artikel mengenai sebuah filem Turki yang bertajuk Maroon Berets 2: Afrin. Ia mengisahkan tentang misi segerombolan tentera elit Turki mendapatkan peledak yang dimiliki oleh tentera Kurdish di Afrin, Syria.

Menariknya, waktu tayangan filem ini jatuh pada hari pengumuman kejayaan tentera Turki menawan Afrin, dan lebih menarik lagi filem ini dikatakan memulakan penggambarannya sebelum Operasi Olive Branch di Afrin bermula.

Benar, filem ini adalah satu propaganda yang menunggang semangat nasionalisme negara bangsa Turki tetapi daripada sudut komersial, filem seperti ini, pada ketika ini, boleh menjadi lubuk emas buat penerbit filem tersebut.

Filem ini mengingatkan aku tentang ‘tokoh’ propaganda yang amat terkenal pada zamannya, Paul Joseph Goebbels. Pada era kebangkitan Nazi German, penggunaan silent film (filem bisu) masih tidak menyeluruh tetapi Goebbels sudah menggunakan konsep gramophone record (rekod piring hitam) secara meluas dalam menyebar dakyah Nazisme di seluruh tanah German. Pelbagai ‘simbol’ juga digunakan sebagai sebahagian daripada kempen propaganda tersebut.

Propaganda kini bukan lagi sesuatu yang asing, sebagai contoh, lebih hampir kita pada PRU ke-14, semakin kerap kita akan dibuai dengan pelbagai mainan propaganda daripada semua pihak.

Harold Lasswell di dalam The American Political Science Review, Vol. 21 (1927) ada menulis sebuah artikel yang bertajuk The Theory Of Political Propaganda.

Menurut beliau; ‘Most of that which formerly could be done by violence or intimidation must now be done by argument and persuasion. Democracy has proclaimed the dictatorship of palaver, and the technique of dictating to the dictator is named PROPAGANDA’. Maksudnya, pada era demokrasi moden, kekerasan bukan lagi pilihan. Propaganda kini menjadi teknik untuk terus kekal berkuasa.

Menurut Lasswell lagi, propaganda berhasil memanipulasi minda masyarakat bukan kerana hebatnya ‘pesanan’ atau ‘simbol’ propaganda tersebut, tetapi keberkesanannya adalah disebabkan oleh kelemahan minda masyarakat yang mudah dimanipulasi. Sebagai contoh, jika masyarakat terkesan dengan faktor ekonomi dan politik yang tidak menentu, mereka amat mudah terpengaruh dengan propaganda yang menjanjikan kesejahteraan dan quick fix (penyelesaian pantas) kerana sudah menjadi naluri manusia memerlukan ‘jaminan’ yang dijanjikan oleh propaganda tersebut. Inilah bentuk manipulasi yang dinyatakan Lasswell. Maksudnya di sini, tak kiralah sama ada pro-establishment atau anti-establishment yang menabur janji, jika marhaen itu dalam keadaan yang terdesak, amat mudah mereka untuk mempercayainya walaupun pada hakikatnya ia adalah janji palsu semata-mata.

Edward S. Herman dan Noam Chomsky di dalam buku mereka yang bertajuk Manufacturing Consent: The Political Economy of Mass Media pula menyatakan bahawa minda marhaen ni sebenarnya mudah untuk dimanipulasi melalui kempen propaganda yang pelbagai (systemic biases). Ia seperti filem Inception lakonan Leonardo DiCaprio tu juga, cuma tak perlu masuk dalam mimpi subconscious (tanpa sedar) kalian untuk manipulasi apa yang patut. Biasa-biasa jer kita ni… tak payah susah-susah nak dimanipulasi.

Penulisan Herman dan Chomsky sebenarnya lebih kepada media biases (berat sebelah), dan mereka ada menggariskan 5 tatacara untuk mengenal propaganda media berat sebelah ini;

1. Siapakah tuan punya media tersebut? (Ownership)
2. Bagaimana media ini membiayai kegiatannya? (Funding)
3. Dari manakah media ini memperolehi beritanya? (Sourcing)
4. Apakah respons negatif media ini terima? (Flak)
5. Apakah isu yang digunakan oleh media untuk menakutkan masyarakat? (Fear Factor)

Selepas ini, jika kalian membaca apa-apa berita, cubalah perhalusi kelima-lima soalan ini, dan cubalah bertanya;

Apakah matlamat dan propaganda di sebalik artikel/video ini?

Janganlah kita mudah-mudah percaya akan segala berita yang kita lihat di media sosial. Perhalusi permainannya, kerap bertanya maksud di sebaliknya dan be open mind. Jangan terlalu taksub pada mana-mana pihak kerana ‘your emotion cloud your judgement’.

Ingatlah! Chomsky juga ada berkata;

“Masalah dengan media massa adalah komitmen ideologi dan doktrinal yang menjadi sebahagian daripada budaya intelek mereka yang punya ‘kuasa'”. Kuasa di sini adalah mereka yang punya media itu, bukan terhad pada mereka yang punya kuasa politik.

Dalam musim cantas-mencantas ini, berhati-hatilah dalam mempercayai apa yang disebar. Jadilah bangsa yang tidak mudah dimanipulasi dan ada kemahiran berfikir aras tinggi (kbat).

Mungkin juga hantu kebaya merah itu satu manipulasi propaganda yang tidak kita sedari…

Rujukan dan bacaan lanjut;

1. The Theory of Political Propaganda, Harold D. Lasswell, American Political Science Association, 1927

2. Manufacturing Consent: The Political Economy of Mass Media, Edward S. Herman & Noam Chomsky, Random House, 2002 Edition

3. Based On A True Story: Turkish Movie Celebrates Afrin Campaign ‘Heroism’,


Tenggelamnya Adik Titanic

Selepas kejadian tenggelamnya kapal Titanic pada 14 April 1912, syarikat perkapalan ‘White Star Line” membuat beberapa pengubahsuaian didalam pembinaan kapal seterusnya. Pertama, nama Gigantic diubah menjadi Britannic (kerana kelihatan merendah diri sedikit) dan badan kapal diubah untuk kurang terdedah ke bongkah ais (aisberg). Sebagai tambahan, ia telah diwajibkan yang ia harus mempunyai bot penyelamat yang mencukupi diatasnya untuk semua penumpang, yang tidak seperti berada diatas kapal Titanic.

Kapal mewah seberat 50,000 tan itu merupakan paling besar didunia, dilancarkan pada tahun 1914, tetapi diminta oleh kerajaan Britain tidak lama selepas itu beroperasi sebagai kapal hospital sewaktu Perang Dunia Pertama. Dengan kapasiti ini, Kapten Charlie Bartlett mengetuai Britannic dengan 5 pelayaran yang berjaya membawa tentera British yang tercedera balik ke England dari pelbagai pelabuhan diseluruh dunia.

Pada 21 November, Brittanic didalam perjalanan untuk membawa lebih askar tercedera berhampiran Teluk Athens, apabila pada 8:12 pagi., satu letupan besar mengegarkan kapal tersebut. Captain Bartlett memberi arahan untuk menutup pintu kalis air dan menghantar signal kecemasan. Tambahan lagi, letupan telahpun berjaya membanjiri keseluruhan 6 kompartmen-kerosakan yang lebih besar dari yang menenggelamkan Titanic. Walaubagaimanapun, Brittanic telahpun bersedia untuk bencana seperti ini dan tetap terapung kecuali untuk saat-saat kritikal.

Pertama sekali, Kapten Bartlett mengambil keputusan untuk membawa Britannic sehingga terkandas diatas sebuah pulau di Kea. Ini mungkin berjaya, tetapi, sebelum ini, staf jururawat telahpun membuka tingkap kapal untuk memberi pengudaraan kepada wad pesakit. Air mencurah masuk kedalam tingkap kapal sebaik sahaja

Britannic menuju ke Kea. Kedua, bencana tersebut diburukkan lagi apabila krew cuba melancarkan bot tanpa mengikut arahan. Sejak kapal tersebut bergerak selaju yang ia mampu, bot penyelamat disedut kedalam kipas kapal, membunuh sesiapa yang berada didalam bot tersebut.

Kurang dari 30 minit kemudian. Bartlett menyedari bahawa kapal itu akan karam dan mengarahkan ia untuk dikosongkan. Bot penyelamat dilancarkan dan walau Britannic tenggelam pada 9:07 pagi, kurang dari sejam selepas letupan, hammpir 1,100 orang dapat keluar dari kapal. Malahan, 30 orang yang maut terdahulu adalah kerana menaiki bot penyelamat yang dilancarkan tanpa mengikut arahan. Pada 1976, penjelajah laut terkemuka Jacques Cousteau menemui Britannic terdampar pada sisi nya 400 kaki dibawah permukaan Laut Aegean. Punca letupan adalah tidak diketahui, namun ramai yang percaya bahawa Britannic terlanggar periuk api.

Diterjemahkan dan diolah semula daripada http://www.history.com/this-day-in-history/britannic-sinks-in-aegean-sea tulisan Ken Marschall


Code Of Conduct (Prinsip Tatatertib) Sebuah Institusi

Baru-baru ini tular sebuah video lamaran di Facebook. Seorang gadis Islam dilamar teman lelakinya dengan sebentuk cincin. Gadis tersebut pun terkejut beruk dengan lamaran tersebut sebelum menerimanya. Setelah itu gadis tersebut dipeluk (atau memeluk) teman lelakinya, yang merupakan suatu pencabulan kepada prinsip tatatertib universiti yang sedang mendidik mereka.

Maka pihak universiti mereka meneliti kedua-dua pelajar ini. Keputusan mereka kepada gadis ini ialah pembuangan universiti yang dibenarkan rayuan. Pelajar lelaki tersebut (pada 6 petang waktu Malaysia tarikh 14 Januari 2019) sedang menunggu nasib.

Apabila kisah romantis yang bertukar tragis ini tersebar, pendapat umum pun seperti yang boleh dibayangkan bercampur baur. Sejujurnya apabila bercinta, batasan pergaulan memang akan teruji. Semoga Allah mengampuni dosa mereka yang rasanya sudah diampuni pun.

Cuma apa yang perlu ditekankan ialah konservatisme berasaskan piagam universiti. Setiap institusi pengajian ada prinsip masing-masing. UiTM misalnya memandang serius terhadap kelakuan sumbang seperti zina dan songsang dalam zon kuasa mereka. Jika ada dalam kalangan mahasiswa dan mahasiswi ditangkap sedemikian, tidak mustahil jika mereka dibuang pun.

Mungkin
universiti-universiti swasta Malaysia tidak berkongsi prinsip ini, bahawasanya
hubungan kelamin bagi pihak-pihak pengurusan ialah suatu perkara untuk
dinormalisasi. Tetapi topik di sini tidak relevan bagi universiti swasta.
Kerana universiti yang terbabit ialah “kemuncak intelektualisme” (pinnacle of
intellectualism) iaitu al-Azhar. Ditubuhkan lebih daripada 1,000 tahun lalu
sebagai masjid dan madrasah, malah diberikan sentuhan Sunnisme oleh penguasa
Salah ad-Din al-Ayyubi, setiap pelajar diwajibkan mempunyai perilaku dan
perwatakan yang mencerminkan imej universiti. Mudah kata, lagi lama sebuah
universiti, lagi kuat tradisionalisme yang dianutinya.

Dibawah
Presiden Gamal Abdel Nasser, Bapa Dunia Arab ibaratkan, al-Azhar diberikan
kucupan universiti. Pelbagai pengajian duniawi digabungkan dengan teras-teras
ukhrawi supaya mampu membentukkan sahsiah dan definisi baharu kepada masyarakat
Mesir terutamanya. Namun dikatakan al-Azhar masih lagi mengamalkan pengasingan
jantina. Fakulti wanita pun ditubuhkan penuh teliti dengan konsep-konsep
konservatisme.

Senang kata, universiti ini bukan calang-calang untuk dipijakkan prinsipnya. Disebabkan itulah kemarahan awam membuak-buak terhadap dua pelajar ini yang begitu riang bermesra walhal baru dilamar sahaja. Konsep tatatertib telah diselaraskan dalam dunia ini. Setiap institusi mempunyainya.

Tiada toleransi akan diberikan pun, sepertimana Huawei menurunkan pangkat (bersertakan memotong gaji) seorang pekerja hanya kerana menggunakan iPhone. Malah Apple pun tidak terlepas daripadanya, kerana pernah memecat atas kesilapan anak seorang jurutera yang menunjukkan iPhone X sebelum perasmiannya.

Microsoft
sendiri mengharamkan para pekerjanya daripada penggunakan produk-produk Apple.
Semasa iPod meletup-letup, Microsoft berjuang supaya para pekerjanya
menggunakan Zunes. Kebangkitan iPhone pula menyaksikan pekerja-pekerja
Microsoft berkeinginan untuk mendapatkannya, sehingga terpaksa menggunakan
secara rahsia pun.

Perkara ini pun
merupakan asas kebebasan yang jauh lebih meluas daripada tatatertib sebuah
universiti. Namun ketiadaan seorang liberal untuk menempelak kejumudan ini
memang menimbulkan tanda tanya. Tidaklah adil jika institusi Islam sahaja perlu
membatalkan tatatertib mereka atas semarak api kebebasan.

Oleh itu,
tindakan pihak universiti dalam perkara ini memanglah patut dipersetujui.
Hanyalah melalui platform rayuan sahaja boleh dua pelajar ini dikembalikan.
Itupun pengembalian mereka perlulah tanpa prejudis tentang belas ihsan. Al-Azhar
merupakan institusi yang melahirkan banyak insan ternama seperti Abdul Hadi bin
Awang, Allayarham Nik Aziz Nik Mat, Dr Mohd Fakhrudin Abdul Mukti dan Hassan
al-Banna pun.

Jika kita tidak bersetuju dengan piagam sebuah institusi, maka kita sendiri perlu elakkan diri daripada dinaunginya. Di Barat, berlaku homofobia boleh mengundang pembuangan kerja pun. Di Malaysia pula berlainan caranya – yang mana penghinaan terhadap ahli-ahli monarki tidak wajar dipalitkan dengan pembuangan kerja.

Pilih kasih (double standard) ialah benih daripada zina antara pasangan kemunafikan (hipokrasi) dan kejahilan (kebodohan). Kebebasan pula ialah sakaratul-maut bagi sebuah piagam bernama prinsip.

SUMBER:


Menjawab KPN Berikutan Kononnya Tiada Saksi Melihat Arwah Adib Dipukul

Ketua Polis Negara masih berdegil nak jaja cerita kononnya arwah Adib bukan m4ti dibvnuh, tapi kemalangan, atas sebab kononnya “tiada saksi yang nampak arwah Adib dibvnuh”.

Di bawah undang-undang jenayah, hanya kerana tiada orang nampak, bukan bermaksud jenayah itu tidak dilakukan.

Saya ambil contoh kes pembvnuhan yang masyhur, Sosilawati. Dalam kes itu, bukan sahaja tidak ada saksi yang nampak Sosilawati dibvnuh, bahkan mayat Sosilawati pun sampai ke sudah tidak dapat ditemui. Tetapi polis dalam kes itu menyiasat bukti-bukti sampingan (circumstantial evidence), atau dalam istilah fiqh, bukti qarinah, dan akhirnya pelakunya berjaya didakwa dan disabitkan.

Takkan saya nak kena syarahkan kepada Ketua Polis Negara apa itu circumstantial evidence, baru PDRM nak akur dengan keputusan Inkues?

Benda ni benda asas.

Kalau dibaca Alasan Penghakiman Mahkamah Koroner setebal 52 halaman, Hakim dah jelaskan dengan penuh panjang lebar, bahawa walaupun tiada saksi yang nempak secara terus Adib dibvnuh; tetapi bukti-bukti ‘circumstantial’ terlalu banyak untuk merumuskan bahawa Adib sememang telah dibvnuh.

Dalam hiruk-pikuk rusuhan di Kuil tersebut, tiga orang saksi nampak seseorang dikerumuni, sambil disepak-terajang. Salah seorang daripadanya kata, apabila dia datang dekat, dia nampak dengan mata kepala bahawa orang yang dikerumuni itu adalah arwah Adib (walaupun dia tidak nampak kejadian ketika mana Adib dipvkul).

Ini juga disokong dengan keterangan daripada saksi pakar Patologi, Prof Shaharum, yang membuat kajian forensik, bahawa memang jelas ada kesan Adib ditarik keluar dari van, diseret, dan kemudian dipvkul. Ini disokong lagi oleh rakaman video yang menunjukkan para perusuh menyerang kenderaan Bomba. Juga disokong lagi oleh keterangan Ketua Balai Bomba Subang Jaya dan pegawai IJN, yang mengesahkan bahawa ketika dia melawat Adib di IJN, Adib ada memaklumkan kepadanya bahawa dia ditarik dan dipvkul.

Kesemua bukti-bukti ini, walaupun bukan bukti “ada orang nampak”, tetapi adalah bukti-bukti “circumstantial” yang sangat kukuh.

Saya bukan nak persoalkan kenapa PDRM tak jumpa-jumpa lagi pembvnuh Adib, tidak, bukan itu yang saya maksudkan.

PDRM perlu terus menyiasat, dan kalau tak jumpa, terus lagi menyiasat dan mencari siapakah pembvnuhnya. Tetapi jangan sesekali nafikan dan ubah jalan cerita, seolah-oleh Adib tidak dibvnuh; hanya semata-mata untuk menutup kegagalan pihak polis mencari pembvnuhnya.

Kita faham tidak semua kes jenayah akan berjaya diselesaikan. Jika tidak berjaya cari pembvnuhnya, maka kes ini perlu terus jadi kes yang tidak diselesaikan, tetapi jangan nafikan hakikat bahawa arwah m4ti dibvnuh. Ini yang kita bantah.

Contohnya seperti pembvnuhan tokoh korporat Maarof Zakaria di tahun 40an dulu (sila google bagi yang tak tahu). Sampai hari ini pembvnuhnya masih belum ditemui, tetapi tiada siapa yang menyangkal bahawa dia m4ti dibvnuh, walaupun pembvnuhnya tidak ditemui.

Kita juga jangan lupa bahawa dalam Alasan Penghakiman setebal 52 muka surat, selain mengesahkan bahawa Adib m4ti dibvnuh, Hakim Koroner juga telah menegaskan bahawa pihak polis telah melakukan kesalahan:

“Saya juga membuat dapatan bahawa kem4tian arwah ini turut disumbangkan oleh kegagalan pasukan PDRM dan FRU mengawal rusuhan dan memberikan perlindungan yang sewajarnya kepada pasukan bomba yang dianggotai arwah Adib yang hadir ke lokasi bagi memadamkan kebakaran.”

Maka Ketua Polis Negara tidak harus cuba menutup kebenaran-kebenaran ini.

* ”Kalau kau ada bukti sangat, silalah bagi dekat PDRM” — jawapan saya, ini bukan soal ada bukti atau tak ada bukti. Hakikatnya semua bukti itu telah tersedia ada dalam Alasan Kehakiman dan ekshibit-ekshibit Mahkamah, tetapi masalahnya PDRM tak kaji dan teliti, dan kemudian mudah-mudah tukar naratif kata Adib kemungkinan bukan dibvnuh.


Griffon: Simbolik Ibu Kota Purba Empayar Parsi

Empayar Parsi merupakan sebuah empayar luas yang berpusat di Iran pada peta dunia hari ini. Empayar ini wujud sekitar abad ke-6 Sebelum Masihi hingga abad ke-20 Masihi. Cyrus the Great merupakan pengasas Empayar Parsi sekitar 550 Sebelum Masihi. Empayar ini yang juga dikenali sebagai Empayar Achaemenid, merupakan hab kebudayaan, agama, sains, kesenian dan teknologi dunia yang bertahan sehingga 200 tahun sebelum empayar ini jatuh, diserang oleh tentera-tentera pimpinan Alexander the Great.

Pemimpin Terulung Empayar Parsi

Pada awalnya, Empayar Parsi muncul dari sebuah komuniti di kawasan tanah rata Iran. Masyarakat ini terdiri daripada suku-suku manusia yang separa nomad yang menjadikan penternakan kambing sebagai aktiviti utama komuniti ini. Komuniti ini dipimpin oleh Cyrus the Great.

Di bawah tampuk pemerintahan Cyrus, beliau berjaya menewaskan kerajaan-kerajaan sekitarnya termasuklah Media, Lydia dan Babylon. Kerajaan-kerajaan yang berjaya ditawan tersebut, diletakkan di bawah satu pusat pemerintahan dan menjadi titik tolak kepada pembukaan sebuah empayar yang juga dijuluki sebagai Empayar Achaemenid pada 550 Sebelum Masihi. Antara pencapaian terulung kepimpinan Cyrus ialah beliau berhasil menawan tiga tapak peradaban utama manusia purba seperti Mesopotamia, Lembah Nil dan Lembah Indus.

Puncak Kegemilangan

Raja Keempat Empayar Achaemenid, Darius the Great, telah memerintah empayar ini semasa di puncak kegemilangannya. Beliau telah memperkenal dan menyelaraskan urusan kewangan dan urusan sukat dan timbang di seluruh pelosok Empayar Parsi. Aramaic diperkenal sebagai bahasa rasmi empayar ini dan Darius juga telah membina jalan-jalan bagi menghubungkan kawasan-kawasan di bawah pemerintahannya.

Empayar Parsi yang dipimpin Darius the Great berjaya diperluas dari Semenanjung Balkan Eropah yang sebahagiannya dari negara Bulgaria, Romania dan Ukraine, hingga ke Lembah Indus di barat laut India dan ke selatan hingga ke Mesir.

Kawasan empayar yang luas telah mendorong orang-orang Parsi sebagai kumpulan manusia pertama yang membina laluan-laluan perhubungan utama antara tiga benua yang terdiri daripada Afrika, Asia dan Eropah. Mereka telah membina banyak jalan yang baru dan telah mengembangkan servis perkhidmatan pos pertama di dunia.

Masyarakat Parsi Purba telah mempersembahkan kesenian mereka dalam pelbagai bentuk termasuk dari kerja-kerja logam, ukiran-ukiran pada batu, aktiviti menenun dan seni bina. Antara penemuan awal kesenian masyarakat Parsi ialah Naqsh-e Rustam, kawasan perkuburan purba yang di pahat dari batu, yang menjadi tempat penyimpanan makam raja-raja Achaemenid. Mural-mural yang diukir pada batu-batu tersebut menggambarkan situasi-situasi siri kejayaan mereka di setiap pert3mpuran yang ditempuhi.

Selain itu, antara hasil kerja-kerja logam masyarakat Parsi juga telah ditemui pada tahun 1870. Sekumpulan penyeludup telah menemui pelbagai artifak emas dan perak di kawasan runtuhan berdekatan dengan Sungai Oxus, Tajikistan.

Antara artifak yang ditemui ialah sebuah kereta kuda emas yang bersaiz kecil, syiling-syiling dan gelang-gelang yang bermotifkan griffon, seekor haiwan mitos yang bersayap, berbadan singa dan berkepalakan helang . Haiwan ini telah diangkat sebagai simbolik kepada sebuah ibu kota Parsi Purba iaitu Persepolis.

Terdapat juga kawasan-kawasan pemerintahan Empayar Achaemenid yang telah diiktiraf sebagai Tapak Warisan Dunia oleh Unesco. Antaranya ialah Persepolis, ibu kota Parsi Purba yang terletak di selatan Iran. Tempat ini telah diiktiraf sejak tahun 1979 dan juga merupakan antara tapak arkeologi yang agung di seluruh dunia.

Tidak Selamanya Bertakhta

Sisi kejatuhan Empayar Parsi bermula setelah empayar ini diserang oleh Yunani. Walaupun serangan Yunani yang dipimpin oleh Xerxes 1 ini tidak berjaya pada 480 Sebelum Masihi, namun serangan ini telah memberi impak yang besar kepada ekonomi Parsi.

Empayar Parsi mula meningkatkan kos pertahanan di setiap kawasan pemerintahannya dan telah memerah keringat warga Parsi dengan kadar cukai yang tinggi bagi menampung pembiayaan tersebut.

Dinasti Achaemenid akhirnya tumbang setelah diserang oleh tentera Macedon yang dipimpin oleh Alexander the Great pada 330 Sebelum Masihi. Para penguasa seterusnya, berusaha untuk mengembalikan Empayar Parsi di perbatasan Achaemenia, walaupun mereka tidak pernah memperoleh kembali keluasan kerajaan seperti yang telah dicapai oleh Cyrus the Great.

RUJUKAN:

History.com Editors. (2018, January 25). Persian Empire. Retrieved October 07, 2020, from https://www.history.com/topics/ancient-middle-east/persian-empire


Kenapa Masih Ada Orang Yang Panggil Parameswara Pelarian?

Konsep “migrasi” & “migran” atau lebih tepat “imigrasi” & “imigran” hanya wujud pada abad ke-19, apabila munculnya negara-bangsa (nation-state) yang ada sempadan jelas (defined borders) & kewarganegaraan.

Istilah imigrasi/imigran mula popular di US pada pertengahan abad ke-19 apabila orang Eropah berpusu2 pindah ke US, terutamanya orang Jerman & Ireland.

Maka perkataan imigran diguna untuk membezakan “native” & newcomer.

Jadi imigran basically orang yang give up kewarganegaraan asalnya untuk mencari kehidupan baharu di negara lain.

Balik ke Parameswara, adakah dia yang berpindah dari Palembang (menurut Suma Oriental) atau Singapura (menurut Sulalatus Salatin) ke Melaka adalah seorang imigran?

Dalam konteks ini, Parameswara bukan seorang imigran.

Sebab pada waktu dia sampai Melaka, Melaka belum dikuasai samada oleh Siam (Ayutthaya) atau Jawa (Majapahit).

Pesisiran pantai Melaka pada waktu tu dikawal oleh Orang Laut yang masih setia kepada Srivijaya, kerajaan yang dominate Selat Melaka sebelum kebangkitan Majapahit.

Maka mereka membantu Parameswara mendirikan semula kerajaan darah Bukit Siguntang – Kesultanan Melaka.

So kalau bukan imigran, apa istilah yang sesuai bagi Parameswara?

Settler – orang yang pergi ke satu tempat yang belum dibangunkan untuk membina penempatan (settlement) & kerajaan. Macam orang US berketurunan Inggeris (walaupun dengan merampas tanah Native Americans).

So adakah orang Jawa, orang Minangkabau, Bugis, Boyan, Kerinci semua merupakan imigran sebab mereka “berasal” dari “Indonesia”?

Pun bukan. Walaupun secara geografi mereka datang dari kawasan yang berada dalam Indonesia hari ni, tapi negara Indonesia hanya didirikan pada 1945.

Sedangkan proses pergerakan orang-orang Melayu (Malay race) dari satu tempat ke satu tempat dah berlaku sebelum 1945 lagi, malah sebelum penjajahan Belanda lagi.

Misalnya orang Minang dari Siak (Sumatera timur) berhijrah ke N9 pada zaman Kesultanan Johor Lama (1528-1855).

Dari sudut pandangan moden ia adalah imigrasi dari Indonesia ke Malaysia. Tapi di waktu tu, ia adalah internal movement sebab kedua2 kawasan dikuasai Johor.

So konsep imigrasi tak boleh dipakai ke atas pergerakan orang-orang Melayu sebelum tertubuhnya negara Malaysia, Indonesia, Singapura dan Brunei selepas 1945.

Kalau ada orang Malaysia yang lahir di Singapura sebelum tahun 1965 tapi berpindah ke negeri Johor sebelum tahun 1965, dia bukan seorang migran, walaupun dari segi geografi, yes, dia berpindah dari Singapura ke Johor.

Kegagalan orang ramai untuk faham konsep imigran dan negara-bangsa ini dipergunakan oleh tentera di Myanmar (tatmadaw) untuk menyebarkan propaganda anti-Rohingya.

Tatmadaw mendakwa Rohingya adalah pendatang dari Bangladesh sebab dari segi bahasa, paras rupa dan agama, mereka lebih dekat dengan orang Bangladesh (Bengali) bukannya kaum Rakhine di Arakan.

Sebenarnya dalam sejarah, Arakan dari segi politik dan budaya memang lebih rapat dengan Bengal (kawasan Bangladesh). Kerajaan terakhir di Arakan, Mrauk U adalah negara naungan Kesultanan Bengal. Sebab tu wujud campuran antara Rohingya (Muslim) dan Rakhine (Buddhis) di Arakan.

Pada tahun 1785, Kerajaan Konbaung yang didirikan oleh kaum Bamar (Buddhis) menakluk Arakan.

Selepas British datang, British masukkan Arakan ke bahagian British Burma instead of British India.

So selepas India dan Burma merdeka, Arakan kekal dalam Burma (later Myanmar).

Manakala Bengal di India pula dipecahkan kepada West dan East Bengal. West Bengal dalam India, East Bengal dalam Pakistan (later merdeka pada tahun 1971 jadi Bangladesh).

Untuk mengukuhkan pemerintahan, elit Bamar di Myanmar mengamalkan dasar Burmanization (mewujudkan negara-bangsa Burma) yang lebih kepada Bamarization (memaksa semua kaum ikut bahasa dan budaya Bamar).

Rohingya dinafikan kerakyatan oleh tatmadaw sejak tahun 1982 sebab tatmadaw memerlukan sokongan Rakhine (Buddhis) untuk menghadapi pemberontak suku beragama Kristian seperti Chin, Kachin, Karen & Karenni; dan juga Muslim.

Sejak tatmadaw melepaskan sebahagian kuasa pada tahun 2011, mereka mula mengapi-apikankan sentimen nasionalisme Buddhis (terutamanya Bamar & Rakhine) melalui sami seperti Ashin Wirathu.

Ini adalah untuk mengekalkan pengaruh mereka & untuk checkmate reformis seperti Aung San Suu Kyi.

Suu Kyi adalah musuh tatmadaw. Tapi dalam isu Rohingya dia terpaksa berdiam diri sebab kebencian kaum Bamar yang melampau terhadap Rohingya & Muslim keseluruhan.

Lawan tatmadaw (macam dia buat selama ni), dia jadi hero. Tapi kalau lawan rakyat Bamar, dia akan dicemuh & dikeji.

Jadi sudah-sudahlah kata Parameswara migran, orang Melayu migran, Jawa migran, Minangkabau migran, Bugis migran.

Walaupun niat baik kita nak champion isu hak asasi, tapi jangan sesekali buat tafsiran sejarah yang salah. Hormati sejarah, santuni sejarah.


Motorsikal Yang Disembah Sebagai Dewa Di India

Di wilayah Rajasthan di India, sekitar 50 km dari kota Jodhpur, di sepanjang Lebuhraya Nasional 65, terdapat sebuah kuil. Dari luarannya, ia kelihatan seperti perkara biasa kerana kuil wujud hampir di mana-mana tempat di seluruh India, tetapi yang peliknya ialah dewa yang disembah di kuil yang penulis hendak ceritakan ini adalah sebuah motosikal lama Royal Enfield 350cc dan pemiliknya yang sudah meninggal dunia.

Kisah kuil “Om Bana” atau “Bu-llet Baba” bermula dari satu kejadian kema-langan jalanraya yang berlaku hampir tiga dekad yang lalu. Pada 23 Disember 1988, Om Singh Rathore, seorang pemuda berusia 23 tahun dari sebuah kampung di Chotila, daerah Pali sedang dalam perjalanan pulang dengan menunggang motosikalnya sebelum dia hilang kawalan, merem-puh sebatang pokok dan tercampak sejauh 20 kaki, di mana dia ma-ti di tempat kejadian. Ma-yatnya ditemui pada keesokan harinya, dan motosikal “pe-luru” (bu-llet) yang rosak itu dibawa ke balai polis. Dan dari situlah perkara aneh bermula.

Legenda mengatakan bahawa pihak polis kemudian mendapati bahawa motosikal yang dibawa ke balai polis itu tiba-tiba hilang. Ia kemudian ditemui berada kembali di tempat kema-langan, dan sekali lagi ia dibawa ke balai polis. Mengesyaki ia diambil oleh saudara-mara si ma-ti, polis mengosongkan tangki petrol dan menanggalkan rantai roda motosikal itu, tetapi sekali lagi kenderaan itu hilang dan muncul di tempat kema-langannya.

Bimbang kejadian itu melibatkan kuasa ghaib, pihak polis memutuskan untuk mengembalikan motosikal itu kepada keluarga Om Singh, yang dikatakan telah menjualnya kepada seorang lelaki di Gujarat, tetapi ia tetap muncul kembali di lokasi kema-langan, yang berjarak 400 km. Pemilik baru motosikal itu kemudian tidak lagi menginginkan kembali motosikal itu selepas itu.

Misteri mengenai motosikal yang hilang itu merebak seperti api, dan ramai orang yakin bahawa motosikal Royal Enfield dan penunggangnya yang ma-ti adalah dewa yang harus disembah. Mereka segera membina sebuah kuil kecil di lokasi kema-langan, dengan kuil pemujaan Om Singh Rathore dan bekas kaca terlindung untuk motosikal itu. Pada hari ini beribu-ribu orang dari seluruh Rajasthan mengunjungi Kuil Bu-llet Baba untuk menyembah dewa yang lain dari kelaziman ini dan untuk memohon tuah.

Pemandu teksi dan bas tempatan, pelancong yang memandu di Lebuh Raya Nasional 65, dan para pemandu lori sering berhenti singgah di kuil ini untuk berdoa memohon perjalanan yang selamat. Mereka percaya bahawa Om Singh dan motosikal Royal Enfield itu akan melindungi perjalanan mereka di lebuhraya dan membawa mereka pulang ke rumah dengan selamat, dan menurut penduduk tempatan, sejak kuil itu didirikan, kema-langan di lebuhraya telah menurun secara mendadak.

Barang pemujaan yang paling popular di kuil Bu-llet Baba adalah alko-hol, kebiasaannya minuman keras seperti wis-ki. Ini menambahkan lagi rasa pelik, memandangkan orang ramai datang ke kuil ini untuk memohon agar dilindungi keselamatan mereka di jalan raya, tetapi penulis rasa jika para pemandu tidak minum dan memandu, pasti tak ada masalah.

Kuil motosikal di Rajasthan telah menjadi sangat terkenal sehingga kini ia telah memiliki sami sepenuh masanya sendiri yang menjaga, melakukan ritual harian dan mengumpul derma. Di seberang jalan, terdapat vendor telah didirikan sebagai kompleks perniagaan komersial, di mana pengunjung boleh membeli pelbagai jenis barang pemujaan, dari minuman alko-hol, bunga dan benang suci untuk diikat pada roda Royal Enfield, hinggalah cenderahati berbentuk keychain dan poskad.

Terdapat juga lagenda yang mengatakan bahawa kadangkala pada tarikh kema-langan yang membu-nuh Om Singh Rathore, motosikal Royal Enfield kesayangannya hidup dengan sendirinya. Ini mungkin hanya cerita sensasi yang direka-reka tetapi bagi para penyembah di kuil Bu-llet Baba, itu tidak menjadi masalah. Bagi mereka, Om Banna adalah menjangkaui logik akal. Kepercayaan mereka amat teguh dan mereka percaya bahawa dewa motosikal itu melindungi semua orang yang memandu di lebuhraya itu.

RUJUKAN:

The legend of ‘Bu-llet Baba’, a motorcycle revered as saviour of troubled travellers. Deccan Chronicle


Kaum Magyar (2000 SM – Kini): Penjarah Yang Membina Kerajaan Hungary

Asal-usul kaum Magyar atau Hungary boleh dijejak lebih kurang 2000 tahun SM di mana mereka hidup secara nomad, sebagai pemburu di kawasan sekitar Sungai Volga dan Pergunungan Ural. Sebelum 500 Masihi, kaum ini mula bermigrasi ke Tengah Eropah. Pada abad ke-8 Masihi, mereka berpindah ke kawasan berdekatan Sungai Don dan seterusnya berpindah ke kawasan Ukraine kini setelah berlaku perang saudara pada abad ke-9 Masihi. Kemudian, Perang Bulgaro – Byzantine yang melibatkan sengketa kedua-dua kerajaan Eropah menyebabkan kaum Magyar sekali lagi bermigrasi di kawasan lembangan Carpathian, dipimpin oleh Arpad pada tahun 896. Setelah menguasai lembangan itu dengan menakluk beberapa penempatan kaum Slav, mereka bersepakat untuk menubuhkan sebuah kesatuan yang diperintah oleh putera Hungary atau ‘Principality of Hungary’.

Principality of Hungary adalah sebuah persekutuan puak-puak Hungary yang diperintah oleh generasi selepas Arpad, iaitu Grand Prince. Untuk memastikan persekutuan ini berkekalan, mereka perlu menjarah mana-mana kerajaan di sekitar Eropah pada abad ke-9 dan ke-10 Masihi. Tentera kaum Magyar rata-ratanya adalah tentera infantri berperisai ringan dan membawa busur Asia elastik yang menjadi senjata warisan mereka. Tentera kaum Magyar juga pantas memanah, dimulai dengan beberapa buah anak panah. Pada 955, atas kekalahan kaum Magyar dalam Perang Lechfeld, taktik tradisi perang mereka harus dilupakan dan mencedok taktik perang Eropah Barat yang lebih berkesan: tentera berkuda bersama tentera infantri.

Akhir abad ke-10 Masihi, tiada kerajaan yang perlu dijarah. Maka kempen menjarah telah berakhir. Pengakhiran ini membawa cabaran politik kaum Magyar seterusnya iaitu kerengangan kesatuan sesama puak. Grand Prince perlu mencari penyelesaian mengikut acuan politik Eropah Barat. Putera Stephen I yang dilantik sebagai pemerintah Hungary pada 1001 merealisasikan impian ayahandanya iaitu menyatukan Hungary dengan memusatkan dan mereformasikan kuasa kerajaan serta memperkenalkan agama Kristian dalam Hungary. Perlantikan beliau sebagai raja oleh para Pope adalah permulaan kepada tertubuhnya Kerajaan Hungary.

Pada abad ke-11 dan ke-12 Masihi, Kerajaan Hungary yang berasal dari Eurasia perlahan-lahan diserap menjadi kerajaan yang penuh dengan budaya Eropah Barat. Pada abad ke-13 Masihi, kerajaan Hungary mengalami krisis keruntuhan: rampasan kuasa raja oleh para bangsawan dan invasi kaum Mongol pada 1241. Tambahan lagi, raja keturunan Arpad terakhir mangkat pada 1301 setelah 7 tahun berhadapan dengan perang saudara.

Setelah perpecahan kerajaan selama 7 tahun, Charles Robert dari tuan rumah Anjou iaitu salah satu keturunan diraja Capetian, dilantik sebagai raja non-Arpad yang pertama. Perlantikan ini permulaan kepada zaman keemasan Kerajaan Hungary: kuasa diraja telah dipulihkan dan polisi penguasaan Hungary menjadikan kerajaan itu sebagai salah satu kerajaan berkuasa di Eropah. Salah satu mengapa kerajaan Hungary begitu berkuasa adalah penguasaan lombong emas dan perkembangan urus niaga berbentuk wang sehingga raja sendiri memegang urus niaga itu. Tambahan pula, perkembangan sektor agrikultur dengan memfokuskan penternakan lembu dan penghasilan wine, ia membantu memulihkan kerajaan dari zaman keruntuhannya.

Bukan saja kerajaan Hungary mengalami zaman keemasan. Empayar Turki Uthmaniyyah juga mengalami zaman yang sama dan empayar berkembang pesat. Sejak perlantikan Putera Stephen I lagi kerajaan Hungary adalah kerajaan kristian Eropah Barat paling timur. Dalam perkembangan kebudayaan kaum Magyar, sejak pengambilan budaya Kristian dan Eropah Barat, budaya tradisi Eurasia mereka dilupakan. Kerajaan Hungary juga mengambil budaya Rom dan Goth, serap dalam bidang seni bina, arca dan lukis. Kota Buda (Budapest, ibu negara Hungary) menjadi bukti dalam kegemilangan Hungary di zaman pencerahan Eropah pada abad ke-15 Masihi.

Sejak penubuhan kerajaan kristian Hungary juga perlu berhadapan dengan 4 penjuru kuasa besar: penjarahan kaum Mongol, penguasaan empayar Rusia di timur, empayar Byzantine, dan empayar Turki Uthmaniyyah di selatan. Pada 1456, jeneral Hunyadi berjaya mematahkan penguasaan empayar Turki ke Eropah dan bertahan selama beberapa abad. Pada abad ke-16 Masihi, kerajaan Hungary runtuh dengan bahagian barat utara milik kerajaan Habsburg dan bahagian selatan milik empayar Turki.

Pada awal hingga akhir abad ke-20, tanah Hungary berpindah tangan dari penguasaan kerajaan Austria-Hungary, menjadi negara boneka empayar Nazi Jerman, dan berakhir dengan menjadi negara satelit empayar komunis Soviet. Kini, Hungary adalah sebuah negara bangsa di Eropah Timur. Kaum Magyar kini selain berada dalam Hungary, mereka bertebaran di Romania, Serbia, Slovakia, malah menyebar jauh ke Amerika Syarikat.

RUJUKAN:


Panglima Islam Yang Namanya Menginspirasikan Watak Filem Hollywood

Siapakah Lanun Berjanggut Merah yang Berjaya Mengegarkan Lautan Mediterranean Pada Abad ke 15 & 16 ?

• Nama sebenar adalah Hizir dan nama panggilannya adalah Khairuddin Barbarossa & Khairuddin ( Hayreddin ) merupakan gelaran yang diberikan oleh Sultan Turki Uthmaniyyah setelah dinaikkan pangkat & dilantik menjadi laksamana/admiral mengetuai angkatan laut Uthmaniyyah.

• Barbarossa bermaksud ‘ Si Janggut Merah ‘ merupakan gelaran yang diberi oleh pelaut-pelaut Eropah yang gerun kepadanya.

• Khairuddin Barbarossa seorang panglima Islam yang berjuang di Lautan Mediterrenean & salah seorang anggota Janissari.

• Digelar Lanun Janggut Merah kerana mempunyai janggut berwarna kemerah-merahan & berketurunan Eropah.

• Tahun 1504 – 1510, Khairuddin bersama abangnya, Oruc menjadi terkenal selepas menyelamatkan berpuluh ribu umat Islam dari Sepanyol setelah kejatuhan kerajaan Bani Akhmar ke tangan Ratu Isabella dari Castille.

• Tahun 1529, Khairuddin & angkatan lautnya berjaya memindahkan 70,000 orang Islam Maroko dari Andalusia melalui tujuh kali pelayaran.

• Menewaskan angkatan laut Perancis & Sepanyol sekitar tahun 1523.

• Menerima gelaran Pasha pada tahun 1534 dari Sultan Sulaiman dan dianugerahi kepulauan Rhodes, Euboea dan Chios di Laut Aegea.

• Pernah bekerjasama dengan angkatan laut Perancis melancarkan serangan ke atas Hasburg pada tahun 1534.

• Kejayaan terbesar adalah menewaskan Armada Tentera Laut Salib pimpinan Admiral Andrea Doria pada tahun 1538 di bawah gabungan Papacy, Sepanyol, Rom, Republik Venice & Republik Malta.

• Kemenangan ini membuatkan Empayar Turki Uthmaniyyah menguasai Laut Mediterranean sehingga tahun 1571.

• Bersara dari angkatan laut & menetap di Turki ( 1545 ) & meninggal dunia pada tahun 1546 ketika berumur 68 tahun.

• Wataknya diwujudkan melalui watak fiksyen, Hector Barbarossa dalam filem Pirates of the Carribean.

( The Sultan’s Admiral : The Life of Barbarossa – Bardfrod, Ernle, London 1968 )


Dipenjarakan 24 Bulan Kerana Cuba Rasuah Ayam Goreng

Kalau cakap pasal ayam goreng, dua benda saja muncul dalam minda. KFC atau Ayam Seringgit. Kedua-duanya ada darjat dalam masyarakat. Cuma KFC bertapak jauh lagi lama. Itu saja bezanya.

Anak muda zaman sekarang tidak tahu darjat seketul ayam KFC zaman dulu. Serupa sebiji durian pun ada. Segalanya boleh berputik di restoran KFC. Haruman ayam goreng boleh merangsangkan minda untuk jawab soalan tugasan universiti.

Di restoran KFC, sebuah organisasi boleh diasaskan.

Dan di restoran KFC juga, sekuntum cinta boleh mekar. Kalau tengok zaman dulu, bangau-bangau bercinta sambil kongsi ayam sama tanpa peduli pasal virus sentuhan apatah lagi dosa.

Betapa hebatnya darjat ayam goreng. Tetapi itu kalau di Malaysia. Di luar negara, ayam ada darjat tidak kurang hebat. Amerika Syarikat makan 222,000 ekor ayam sehari. Kira hebatlah. Romania pula ada cara tersendiri, mungkin jauh lagi hebat.

Memperkenalkan Politik Romania

Mungkin ada yang hairan – apa kena mengena ayam dengan politik? Baca dulu.

Romania adalah sebuah negara yang merdeka daripada cεηgkαmαn komunisme. Politik republik hari ini menggunakan sistem berpresiden yang mempunyai seorang perdana menteri.

Namun Romania turut menggunakan sebuah sistem legislatif yang dianggotai wakil-wakil rakyat.

Salah seorang wakil rakyat ini adalah Florin Popescu yang memulakan karier politik sebagai ketua majlis di Daerah Dambovita.

Popescu kemudian bertanding dan menang dalam pilihan raya. Beliau mengangkat sumpah sebagai Ahli Parlimen. Dan pada tahun 2012, beliau perlu mempertahan kedudukannya dalam bidangkuasa legislatif.

Bagi Makan Pun Salah

Demam pilihan raya kadangkala perlu ubat. Dan biasanya, ubat demam adalah duit. Banyak negara menggunakan kaedah ini. Dekat-dekat pilihan raya, tiba-tiba bantuan wang meningkat. Ada yang naik berganda siap.

Tengok-tengok kalah juga. Kalah teruk pula. Tetapi di Romania, wang tidak menjadi pertaruhan. Florin Popescu memulakan kempennya dengan mengagih ayam goreng.

Ayam goreng yang dihulurkan bukan sedikit. Kalau fikir balik, sedekah 100 kilogram ayam goreng kira logiklah. Andai kata berat seekor dalam dua kilogram, bolehlah dapat sekitar 600 ketul. Tetapi Popescu berjiwa besar (gurau).

Beliau tidak mahu rakyatnya lapar. Jadi beliau mengeluarkan belanja hampir AS$120,000 untuk membeli ayam punyalah banyak. Popescu mungkin borong sampai 60,000 kilogram…. semuanya digoreng dan diagih dengan menggunakan beberapa van.

Patutnya beliau cadang saja idea-idea baru untuk merangsangkan minat pengundi. Ini tidak. Bagi ayam, dapat bala. Popecu kemudian berdepan dengan tuduhan mahkamah, kerana cuba membeli undi dengan cara rαsµαh halal.

Tidak pasti ada orang gelak atau tidak semasa tuduhannya dibaca dalam mahkamah.

Mahkamah Bucharest akhirnya menjatuhi hµkµmαn penjαrα selama 24 bulan (Matthews, 2016). Itu kiranya sekali bangang. Popescu malangnya dibangangkan dua kali. Sudah tahu takkan boleh menang dalam mahkamah, beliau pergi memfailkan rayuan pula. Namun perbuatannya menunjukkan perangai politik di Romania. Memang perkara biasa rupanya. Ahli politik selalu sedekah minyak dan tepung di kawasan pinggir bandar (Associated Press, 2016).

Kalau biasa, kenapa Popescu kena? Entah. Caranya salah barangkali. Apabila ditanya, Popescu berkata, “walaupun bunga ros itu harum, rasanya pahit. Itulah politik.”

RUJUKAN:

Associated Press. (2016, Mac 17). Romania: court affirms (ditapiskan) term for chicken (ditapiskan).

Matthews, A. (2016, Mac 18). Romanian member of parliament nicknamed ‘the Chicken Baron’ is facing (ditapiskan) after he tried to (ditapiskan) voters with 60 tonnes of fried food. Daily Mail.


Kisah Hantu Di Wadi-Us-Salaam: Tanah Perkuburan Terbesar Dunia

Bagi orang Syiah terutama di Iraq dan Iran, kawasan perkuburan Wadi-us-Salaam merupakan satu kawasan yang penting untuk mereka. Ini kerana kawasan perkuburan di Najaf, Iraq ini terletak berhampiran makam Saidina Ali bin Abi Talib r.a sekaligus menjadi rebutan ramai orang dikebumikan di situ. Kawasan ini juga turut dikelaskan oleh UNESCO sebagai satu-satunya tanah perkuburan di mana proses pengebumian terus berjalan di situ sejak 1,400 tahun lalu.

Tetapi bagi penggali kubur yang bekerja di situ, Wadi-us-Salaam sentiasa menduga mereka terutama gangguan makhluk halus. Bekas penggali kubur Haider al-Hatami menceritakan beberapa tahun lepas, semasa dia sibuk menggali kubur, terdapat kelibat bayang-bayang di belakangnya dan memukul kepalanya. Makhluk halus atau jin yang menyerangnya diberi gelaran Tantal, Bzebza atau Ghreria oleh penduduk tempatan.

Sejak itu, Haider tidak berupaya berjalan dengan baik dan merasakan dirinya masih terganggu dengan kelibat hantu tersebut. Bagi mengubati keadaannya itu, keluarganya menjual kediaman mereka untuk membiayai kos perubatan tradisionalnya. Bagaimanapun, selepas dua tahun, Haider masih belum pulih daripada gangguannya itu.

Wadi-us-Salaam meliputi 13% daripada keseluruhan bandar Najaf hari ini atau bersamaan 900 buah padang ragbi. Najaf dianggap bandar suci oleh golongan Syiah kerana menempatkan makam khalifah keempat Khulafa’ al-Rashidin dan berstatus Ahlul Bait itu. Kawasan ini menempatkan kubur dari era Bani Umayyah dan Bani Abbasiyyah hinggalah veteran Per_ang Iraq-Iran, Per_ang Teluk dan operasi membasmi pengg_anas Daish.

Begitupun, bilangan orang yang bekerja di Wadi-us-Salaam sebagai penggali kubur silih berganti seperti diakui Murtaza Jwad Abo Sebi. Dia mendedahkan ramai rakannya memilih berhenti kerja sebaik mendengar kisah penggali kubur diser_ang oleh hantu semasa bekerja. Malah, dia sendiri menjadi mangsa ser_angan sebegini pada 2013 apabila ditampar ma_yat seorang wanita semasa hendak meletakkannya di liang lahad.

Sejak itu, Murtaza sentiasa terganggu dengan imej tersebut sentiasa bermain dalam kepalanya sambil mencucuh lengannya dengan puntung rokok jika bersendirian. Baginya, pengalaman sebegini boleh membuatkan sesiapa saja menjadi gila. Selepas terbabit dalam beberapa cubaan bu_nuh diri, Murtaza dimasukkan ke American University Hospital di Beirut, Lubnan untuk menjalani rawatan psikiatri. Selepas itu, barulah dia kembali pulih dan menjalani kehidupan normal termasuk berkahwin.

Namun begitu, Iraq terus dibelenggu dengan isu pengangguran yang tinggi dan ini memaksa sesetengah penggali kubur kembali semula ke Wadi-us-Salaam termasuk Murtaza. Penggali kubur dibayar AS$300 sebulan dan baginya, dia sebenarnya mengikut jejak langkah bapa dan datuknya. Memandangkan kerja ini merupakan pekerjaan warisan, maka kisah tentang Tantal sudah biasa didengar oleh semua penggali kubur.

Bagi Hani Abu Ghnaim, dia amat arif tentang kisah Tantal dan percaya Wadi-us-Salaam dihuni oleh dua jenis makhluk: manusia dan hantu. Dia menceritakan pada satu ketika, dia melihat kelibat hantu melompat dari satu kubur ke satu kubur yang lain dengan tujuan menjamah ma_yat yang baru ditanam. Hani menambah makhluk ini berupaya menukar rupanya sesuka hati bagi mengelirukan sesiapa yang melihatnya dan akan melarikan diri bila disergah.

Sajida Jalalzai dari Universiti Trinity di San Antonio, Texas menyifatkan fenomena sebegini bukan sesuatu yang aneh bagi Muslim baik Ahli Sunnah Waljamaah mahupun Syiah. Beliau percaya jin yang menjadi pengacau di Wadi-us-Salaam ialah ghul yang suka menjamah daging manusia yang bernyawa atau sudah kembali ke negeri cacing. Jin sebegini dikatakan suka berada di kawasan perkuburan.

Bagi pengurus unit penggali kubur di Wadi-us-Salaam, Ameer Al Juboury, dia percaya gangguan sebegini timbul akibat tindakan sesetengah ahli keluarga menjual plot tanah perkuburan secara haram di pasaran gelap sebagai jalan mendapatkan duit mudah. Ruang kubur yang berhampiran dengan makam Saidina Ali r.a. semakin sedikit dan plot tersebut boleh dijual setinggi AS$4,000. Ameer percaya inilah sebab mengapa sesetengah plot kubur tersebut berhantu.

Atas sebab itulah, ada individu yang tidak bertanggungjawab mengambil kesempatan menjual azimat kepada pengunjung Wadi-us-Salaam. Dakwa mereka, azimat sebegini boleh melindungi mereka daripada gangguan penunggu kubur di situ.

RUJUKAN:

Muller, Q dan Castelier, S. (2019). Gravediggers claim ghosts haunt world’s largest cemetery in Iraq. Al-Jazeera.


Penemuan Rangka Manusia Prasejarah Berusia 7200 Tahun Di Indonesia

Bidang arkeologi semakin mendapat perhatian dunia oleh kerana kemajuan dalam negara-negara yang sebelum ini baru mula membangun. Ambil contoh China misalnya. Berzaman dalam kesusahan ekonomi.

Macam-macam pemimpin kena fikir, dengan kerisauan politik jika eksperimen mereka akan terbantut seperti Kesatuan Soviet. Kepimpinan Deng Xiaoping meletakkan China pada landasan pembangunan pesat hingga China berkembang bagaikan adikuasa baru.

Dengan kemajuan sekarang, China berkemampuan untuk melaksanakan kajian arkeologi terperinci hingga mengenali Dragon Man yang pernah hidup 146,000 tahun lalu.

Dengan suhu geopolitik dunia semakin tenang, banyak negara boleh menjalinkan kerjasama tanpa perlu bimbang pendapat negara lain.

Ini memang bagus. Kerjasama amat diperlukan untuk memajukan bidang arkeologi.

Kerjasama dengan sebuah institusi Jerman telah menaikkan nama Indonesia dalam persada arkeologi. Baru-baru ini sebuah pasukan saintis menemui rangka seorang manusia yang pernah hidup 7,200 tahun dahulu.

Dan orang prasejarah ini dipercayai merupakan turun temurun generasi manusia purba yang belum dikenal pasti lagi. Bermakna ada kebarangkalian tinggi orang tersebut adalah jenis terbaru.

Mereka mengenal pasti jantinanya iaitu perempuan, yang dari segi DNA mirip jenis manusia Denisova. Untuk mendapat bayangan wanita ini, tengok orang-orang Asli di Australia atau kaum Melanesia yang bertaburan di sekitar Asia Tenggara dan Oceania.

Penemuan ini agak mengejutkan untuk golongan saintis yang sangat teruja. Kerana wanita ini jelas berlainan untuk dibandingkan dengan manusia prasejarah di Malaysia dan Laos.

Berkemungkinan besar Indonesia adalah sempadan antara dua jenis manusia berbeza, dimana jenis bertebaran di Oceania bertemu dengan jenis bertaburan dari Malaysia ke Laos. Kawasan yang dua jenis ini bertemu dalam Indonesia dipanggil Wallacea (Geggel, 2021).

Aktiviti manusia prasejarah di Wallacea didapati jauh lebih lama berbanding 7,200 tahun sahaja. Wallacea sudah ada orang sejak 50,000 hingga 65,000 tahun dahulu (O’Connell, et al., 2018).

Jadi penemuan ini memang penting, kerana barangkali ada petunjuk genetik pada rangkanya yang boleh membuka jendela baru dalam bidang arkeologi.

Mengenali Wanita Prasejarah Ini

Di sekitar pulau Sulawesi, ada sebuah gua dipanggil Leang Panninge. Tempat ini memang terkenal dengan aktiviti prasejarah antara 1,500 hingga 8,000 tahun terdahulu. Jangka masa ini adalah apa yang diketahui setakat ini berdasarkan bahan bukti sedia ada.

Ada kebarangkalian tinggi yang aktiviti prasejarah mencecah 20,000 tahun lamanya. Wanita prasejarah itu ditemui dalam keadaan lengkap, bermakna dia diberikan upacara pengebµmiαη yang rapi.

Analisis anatomi mengesahkan wanita ini meninggal dunia ketika berusia 18 tahun. Dia dikebumikan kira-kira 7200 tahun yang lalu. DNA purbanya seolah-olah diawetkan dalam tulang dalam telinga, satu berkat ilmu pada semua pengkaji kerana DNA purba selalunya lµpµs cepat dalam suasana tropika.

Daripada DNA inilah mereka mengenal pasti pasal Denisova dan Kaum Melanesia. Kerana DNA ini juga memberitahu saintis bahawa wanita prasejarah ini adalah sebahagian daripada Budaya Toalea yang hidup di sekitar Gua Leang Panninge.

Budaya Toalea memang banyak meninggalkan bukti-bukti purba seperti alatan batu yang kecil (Bulbeck, et al., 2000). Jadi sudah pastinya wanita ini pernah menggunakan alat-alat batu yang bersepah di bumi Sulawesi dulu.

Cuma punca pemergiannya masih belum (mungkin takkan) dapat dikenal pasti. Barangkali kerana terkena sesuatu penyakit silam sampai boleh meninggal dunia pada usia 18 tahun.

RUJUKAN:

Bulbeck, D., et al. (2000). Culture History of the Toalean of South Sulawesi, Indonesia. 38 (1): 71-108.

Geggel, L. (2021, Ogos 26). Ancient remains found in Indonesia belong to a vanished human lineage. Live Science.

O’Connell, J., et al. (2018). What did Homo sapiens first reach Southeast Asia and Sahul? PNAS.


Skuad Makan Racun Yang Popular Di Amerika Syarikat

Di satu kawasan bawah tanah bangunan Biro Kimia, Jabatan Pertanian Amerika Syarikat pada 1902, sekumpulan 12 orang individu duduk di meja makan dan menikmati hidangan mewah yang disediakan seorang chef terkenal. Tetapi makanan percuma yang dinikmati mereka diselitkan dengan racun yang tidak diketahui.

Mula-mula, chef terkenal yang hanya dikenali sebagai ‘Perry’ hanya menyelitkan boraks dalam mentega. Tetapi sebaik melihat ia tidak disentuh oleh 12 individu ini, dia cuba menyelitkannya dalam susu tetapi tidak berhasil. Bila ditanya kenapa, rasa susu tersebut seperti metalik.

Enggan berputus asa, Perry menukar boraks dalam bentuk kapsul agar ia boleh diambil oleh peserta-peserta ini. Akhirnya, taktik tersebut menjadi dan untuk tempoh lima tahun seterusnya, walaupun peserta eksperimen bersilih ganti, kapsul berisi bahan pengawet dan racun digunakan dalam setiap hidangan.

Sekali pandang, ia persis eksperimen saintis gila macam Dr Victor Frankenstein. Tetapi bagi ketua ahli kimia Jabatan Pertanian Dr Harvey Washington Wiley, eksperimen sebegini bertujuan menguji sejauh mana bahan pengawet makanam yang digunakan syarikat-syarikat terbukti selamat kepada pengguna. Wiley merujuk eksperimen ini sebagai ujian percubaan kebersihan meja tetapi media – lebih tepat Washington Post menggelarnya sebagai Skuad Racun (The Poison Squad).

Untuk eksperimen sebegini, mereka tidak pernah berdepan kekurangan sukarelawan di sebalik label ganas yang diberi media. Setiap peserta yang menyertai eksperimen bersetuju untuk tidak mengambil makanan dari luar semasa eksperimen berjalan kecuali air. Sekiranya ada, mereka perlu melaporkannya kepada doktor-doktor dari Jabatan Kesihatan Awam dan Perkhidmatan Hospital Marin.

Sebelum makan, berat, suhu badan dan kadar degupan jantung direkodkan. Selain itu, mereka juga perlu memberitahu makanan apa yang diambil semasa eksperimen kepada pakar-pakar kesihatan bertugas.

Pada akhir eksperimen, mereka perlu menyerahkan sampel air kencing dan najis untuk analisis ujian kimia – bahagian eksperimen yang paling dibenci. Satu bahagian eksperimen kemudiannya diperuntukkan oleh Wiley bagi mengkaji sama ada bahan makanan tambahan boleh hilang akibat pernafasan atau peluh. Kadar racun digunakan ditambah sedikit demi sedikit dan eksperimen dihentikan sekiranya ada peserta merasa tidak sihat.

Kebanyakan sukarelawan yang menyertai eksperimen Wiley ini merupakan kakitangan awam yang berusia muda. Setiap peserta menjalani saringan ketat termasuk pemeriksaan dari segi moral, tidak mabuk dan boleh diharap. Selepas melepasi semua saringan, mereka diminta menandatangani surat melepaskan hak untuk menyaman kerajaan sekiranya mereka jatuh sakit atau mati akibat eksperimen ini.

Mungkin ada menganggap ia merenyahkan dari segi kertas kerja. Tetapi risiko yang diambil mereka dalam eksperimen ini sememangnya merbahaya. Justeru, tidak hairanlah mengapa eksperimen hanya dihentikan jika peserta jatuh sakit atau tidak dapat berfungsi (contohnya sakit perut dan muntah-muntah).

Habuan mereka bukanlah wang tunai tetapi makanan yang disajikan tiga kali sehari secara percuma kepada mereka. Di samping itu, mereka perlu menjalani pemeriksaan fizikal mingguan dengan semua aktiviti kebersihan diri perlu dilaporkan.

Pernah pada satu ketika, seorang peserta mahu mendapatkan potongan rambut di sebuah salon. Sebaik ia diketahui oleh pakar-pakar bertugas, si polan ini diarah pergi ke salon dan mengambil semula sisa rambutnya. Pendek kata, semua aspek fizikal diukur termasuk rambut!

Satu lagi peraturan yang ditetapkan Wiley untuk pemilihan peserta ialah tiada peserta wanita dibenarkan. Alasan yang dikemukakan ialah kononnya wanita mempunyai kapasiti otak yang sedikit berbanding lelaki dan dianggap orang gasar oleh ketua ahli kimia Jabatan Pertanian itu. Chef wanita juga tidak dibenarkan memasak untuk Skuad Racun atas alasan sama.

Jadi, apa yang mendorong Wiley melakukan eksperimen ini? Semuanya bermula apabila beliau cuba menggubal undang-undang berkaitan makanan tambahan di Kongres selepas dilantik sebagai ketua ahli kimia Jabatan Pertanian. Tetapi sebaik dihidu oleh syarikat-syarikat makanan, pelobi syarikat-syarikat ini berusaha menggugurkan setiap rang undang-undang yang dikemukakan.

Sebagai tindak balas, Wiley berjaya mendapat peruntukan sebanyak AS$5,000 untuk membiayai eksperimen ini. Dalam dokumen rasmi, ia bertujuan menyiasat ciri setiap bahan yang terkandung dalam bahan pengawet dan apa prinsip yang sesuai untuk digunakan dalam pengeluaran makanan. Tetapi matlamat akhirnya ialah menjadikan ia sebagai batu asas untuk undang-undang pengawet makanan.

Mungkin ada bersimpati dengan mereka. Tetapi bagi setiap kapsul pengawet yang ditelan, mereka menikmati hidangan enak dan mewah seperti sos epal, sup, ayam panggang, teh dan kopi. Selain boraks, pelbagai bahan pengawet lain yang diuji seperti formaldehid, asid benzoik dan sulfur dioksida.

Kerja keras Skuad Racun membawa kepada penggubalan Akta Pemeriksaan Daging dan Akta Dadah dan Makanan Tulen – kedua-duanya digubal pada tahun 1906. Wiley mahukan Akta Dadah dan Makanan Tulen dinamakan sempena namanya. Tetapi ia disekat oleh seorang figura terkenal bernama Teddy Roosevelt. Dengan mengubah nama akta berkenaan, nama Presiden Amerika Syarikat itu dikenali berbanding Wiley.

Walaupun Skuad Racun dibubarkan pada 1907, Biro Kimia Jabatan Pertanian diberi tugas menguatkuasakan undang-undang berkenaan. Lima tahun selepas itu, Wiley meninggalkan jabatan berkenaan dan menyertai majalah wanita terkenal Good Housekeeping sebagai ketua pengujian makanan.

Walaupun dikenali sebagai seseorang yang meremehkan hak wanita, ironinya beliau berkahwin dengan seorang pejuang hak asasi wanita terkenal. Wiley berkahwin dengan Anna Kelton pada tahun 1911 dengan wanita tersebut berusia separuh daripada usianya. Di sebalik semua itu, kedua-duanya hidup bahagia dan dikurniakan dua orang cahaya mata.

Perkahwinan tersebut terus bertahan sehinggalah Wiley meninggal dunia pada 30 Jun 1930. Tarikh tersebut merupakan ulang tahun ke-24 Akta Dadah dan Makanan Tulen diluluskan oleh dewan perundangan Amerika Syarikat. Kini, kedua-duanya dikebumikan di Perkuburan Negara Arlington, satu penghormatan molek buat Bapa FDA itu.

RUJUKAN

Watson, B. (2013, 27 Jun). The Poison Squad: An Incredible History. Esquire.

Lewis, C. (2002, November dan Disember). The “Poison Squad” and the Advent of Food and Drug Regulation. U.S. Food and Drug Administration Consumer Magazine.

Felton, J. (2022, 9 Februari). The Poison Squad: The US Government Experiment That Saw Volunteers Deliberately Eat Poisons. IFLScience.


Enam Kegagalan Manusia Mengenal Allah

Imam Al-Ghazali dalam kitab Kimiya As-Sa’adah menjelaskan tentang 6 aspek kegagalan manusia dalam mengenal Allah. Bahkan, menurutnya, meski pernyataan Al-Quran telah sangat jelas, namun masih banyak orang yang karena kebodohannya akan Allah, melanggar batas-batas tersebut. Diantara beberapa penyebab kebodohan dan kegagalan mereka adalah:

Pertama, ada orang yang gagal menemukan Allah lewat pengamatan dan pemikiran, lantas menyimpulkan bahwa Allah tidak ada dan bahwa dunia yang penuh keajaiban ini menciptakan dirinya sendiri atau ada yang menyebutnya dari keabadian.

Mereka bagaikan orang yang melihat tulisan indah kemudian menyatakan bahwa tulisan itu ada dengan sendirinya tanpa ditulis siapa pun, atau memang sudah ada begitu saja. Mereka yang berpola pikir seperti ini telah jauh tersesat sehingga penjelasan dan perdebatan dengan mereka takkan bermanfaat sedikit pun.

Kedua, sejumlah orang yang, karena tidak mengetahui sifat jiwa yang sebenarnya, menolak adanya akhirat, tempat manusia akan dimintai pertanggungjawabannya dan diberi balasan baik atau disiksa. Mereka anggap diri mereka sendiri tak lebih baik dari hewan atau sayuran, yang akan musnah begitu saja dan tidak akan dibangkitkan lagi.

Ketiga, ada orang yang percaya kepada Allah dan kehidupan akhirat, tetapi kepercayaannya itu lemah. Mereka berkata, “Allah itu Maha Besar dan tidak bergantung kepada kita; tak penting bagi-Nya apakah kita beribadah atau tidak.”

fikiran mereka itu seperti orang s4k1t yang, saat dR memberinya nasihat penyembuhan, berkata, “Yah, kuikuti atau tidak, apa urusannya dengan dR itu”. Memang tindakannya itu tidak berdampak apa-apa pada diri si dr, tetapi pasti akan mer0s4k dirinya sendiri.

Sebagaimana peny4kit jasad yang tak terubati akan membvnvh jasad, peny4k1t jiwa yang tak tersembuhkan pun akan menyebabkan pend3r1taan di masa mendatang. Allah berfirman, “Orang yang akan diselamatkan hanyalah yang datang kepada Allah dengan hati yang bersih.”

Keempat, kelompok orang kafir yang berkata, “Syariat mengajari kita untuk menahan amarah, syahwat, dan kemunafikan. Ini perintah yang musykil dilaksanakan, karena manusia diciptakan dengan sifat-sifat seperti itu. Itu sama saja dengan menuntut yang hitam agar menjadi putih.”

Orang bodoh seperti mereka sepenuhnya tidak melihat kenyataan bahwa syariat tidak mengajari kita untuk memusnahkan nafsu-nafsu ini, tetapi untuk meletakkan mereka dalam batas-batasnya. Sehingga, dengan menghindari dosa-dosa besar, kita bisa mendapatkan ampunan atas dosa-dosa kita yang lebih kecil.

Bahkan, Nabi saw. bersabda, “Aku manusia sepertimu juga, dan aku marah seperti yang lain.” Dan dalam Alquran tertulis: “Allah mencintai orang yang menahan amarahnya.” (Q. 3: 134), bukan orang yang tidak punya amarah sama sekali.

Kelima, kelompok orang yang menonjol-nonjolkan kemurahan Allah seraya mengabaikan keadilan-Nya, kemudian berkata, “Ya, apa pun yang kita kerjakan, Allah Maha Pemaaf.” Mereka tidak berpikir bahwa meskipun Allah maha mengampuni, jutaan manusia hancvr secara menyedihkan karena kelaparan dan peny4k1t.

Sebenarnya mereka tahu bahwa siapa saja yang ingin umur panjang, kemakmuran, atau kepintaran tak boleh sekadar berkata, “Tuhan Maha Pemaaf,” tetapi mesti berusaha dengan keras. Meski Alquran mengatakan: “Rezeki semua makhluk hidup datang dari Allah,” di sana tertulis pula: “Manusia tidak mendapatkan sesuatu kecuali dengan berusaha.” (Q. 53: 39).

Keenam, kelompok orang yang mengaku telah mencapai suatu tingkat kesucian tertentu sehingga mereka tak lagi dipengaruhi dosa. Namun kenyataannya, saat orang lain memperlakukan salah seorang di antara mereka secara tidak hormat, ia akan mendendam selama bertahun-tahun.

Dan jika salah seorang di antara mereka tidak mendapat sebutir makanan yang menurutnya telah menjadi haknya, seluruh dunia akan tampak gelap dan sempit baginya.

Bahkan, jika ada di antara mereka benar-benar bisa menaklukkan nafsunya, mereka tak punya hak untuk membuat pengakuan semacam itu, mengingat para nabi (manusia paling mulia) pun selalu meratap mengakui dosa-dosa mereka.

Sebagian kelompok ini bahkan begitu sombong sehingga mereka bahkan menjauhkan diri dari hal-hal yang halal.
#Imam Al-Ghazali dalam kitab Kimiya As-sa’adad
#UstazMuhammad


Siapa Baiju Noyan Dalam Drama Etrugul Yang Sebenarnya?

Orang Besut merupakan salah satu suku nomad yang pernah disatukan di bawah konfederasi Empayar Mongol oleh Genghis Khan, dan Baiju Noyan yang wataknya dimainkan sebagai watak antagonis dalam siri televisyen sejarah Turki Dirilis Ertugrul itu juga adalah berasal dari suku Besut.

Oh jangan salah faham, ini bukan pasal orang Besut di negeri Terengganu sana, kebetulan saja.

Baiju Noyan berasal dari suku Mongol Besut, dan dia juga sebenarnya memiliki pertalian da.rah dengan salah seorang panglima dan pemanah terhandal Genghis Khan, iaitu Jebe.

Tak ada banyak catatan mengenai suku Besut, tetapi mereka telah wujud jauh lebih lama sebelum Empayar Mongol didirikan, dan kali terakhir ia muncul dalam catatan sejarah ialah ketika ia menjadi salah satu suku yang berperanan menyem.purnakan penyatuan suku-suku nomad dari pecahan Konfederasi Khamag (pendahulu Mongol) ke dalam Empayar Mongol.

Bapa kepada Baiju adalah seorang komander tentera mingghan (struktur unit ketenteraan yang diasaskan Genghis) di bawah Genghis Khan dan dia kemudian mewarisi kepimpinan kontinjen ini selepas bapanya meninggal dunia.

Baiju kemudian dilantik sebagai seorang gabenor dan panglima tentera Mongol di barat laut Iran. Dia pernah terlibat dalam se.rangan ke atas Isfahan pada tahun 1228 M. Kemudian dia beroperasi di wilayah Kaukasus yang diperintah Chormaqan Noyan selepas dihantar ke Iran oleh Ogedei Khan pada tahun 1229, oleh itu Baiju dianggap sebagai pemerintah yang kedua selepas Chormaqan.

Pada tahun 1242 Chormaqan hilang keupayaan untuk mentadbir kerana dise.rang penyakit lumpuh dan Baiju menggantikan dia sebagai komader pasukan tentera  Mongol di barat laut Iran dan Iraq. Dia terus memulakan perluasan kuasa Mongol ke arah barat di Anatolia yang di bawah pemerintahan Kesultanan Rum Seljuk melalui penak.lukan Erzurum.

Kekalahan Sultan Kaykashraw II semasa Pertem.puran Kose Dag pada 26 Jun 1243 segera disusuli dengan kejatuhan kubu-kubu Rum yang penting seperti di Sivas dan Kayseri, dan sultan dipaksa tunduk kepada kekuasaan dan kedaulatan Mongol.

Pada tahun 1244, satu detasmen yang kecil telah menyerang Syria utara, di mana Mongol pada mulanya menuntut penyerahan diri kerajaan Frank Antioch. Berita tentang kemaraan ini mungkin menjadi faktor yang mendorong Paus Innocent IV mengirim utusannya kepada Baiju Noyan pada tahun 1245.

Diketuai oleh friar Dominica Ascelin, utusan khas ini tiba di kem Baiju di Sisian, selatan Araxes, pada 24 Mei 1247 dan mencetuskan kemarahan pihak Mongol kerana tuntutannya berkaitan autoriti pihak Kepausan dan keengganan duta tersebut untuk menyembah dan berlutut sebanyak tiga kali kepada Baiju Noyan selaku wakil Khan Agung.

Baiju ingin menghukum bu.nuh utusan Paus itu tetapi dihalang oleh anggota keluarganya, dan rombongan utusan itu akhirnya dilepaskan pada 25 Julai, dengan membawa surat perintah dari Guyuk Khan dan surat dari Baiju Noyan sendiri untuk Paus.

Semasa berlaku kekosongan takhta Khan Agung berikutan kema.tian Ogedei Khan pada tahun 1241, Baiju telah menjadi subjek kepada anak saudara Ogedei iaitu Batu, pesaing Guyuk, yang menguasai padang rumput di utara Kaukasus atau Golden Horde.

Atas sebab ini, Guyuk memindahkan keseluruhan kuasa perintah ketenteraan ke Timur Dekat di bawah perintah Eljigidei dan Baiju pula disingkirkan.

Utusan Eljigidei yang menemui Raja Louis, yang tiba di Cyprus pada waktu itu untuk membincangkan persediaan Pe.rang Salib Ketujuh terpaksa menjelaskan layanan Baiju terhadap utusan Ascelin dengan alasan bahawa Baiju berbeza dengan ketua baru mereka, dia adalah seorang berfahaman pagan dan dikelilingi oleh para penasihat Muslim.

Tetapi ada sikit keraguan akan kemungkinan Baiju telah bertindak mengikut adat dan Eljigidei mempergunakan persahabatannya dengan orang-orang Frank untuk mengalihkan pe.rang salib dari dilancarkan kempennya berdekatan dengan wilayah yang diduduki Mongol.

Bagaimanapun, Guyuk meninggal dunia pada bulan April 1248, Eljigidei ditangkap dan dihukum bu.nuh atas perintah Batu Khan pada tahun 1251 kerana penentangannya terhadap keputusan pemilihan Khan Agung yang berlangsung semasa persidangan kurultai yang memihak kepada Mongke Khan, dan Baiju dikembalikan kuasanya.

Apa yang kita tahu mengenai kegiatan ketenteraannya dalam tempoh ini adalah dia melancarkan ekspedisi punitif terhadap Georgia pada tahun 1249 dan pada Mei-Jun 1252, melabur di Mayyafareqin (Martyropolis atau Silvan moden), dan dia turut terlibat dalam pengepungan ke atas Baghdad yang diperintah oleh Kekhalifahan Abbasiyah.

Ketika Hulagu memulakan ekspedisi ke arah barat, Baiju adalah antara panglima tentera yang ditempatkan di bawah perintahnya. Semasa dia menunggu ketibaan Hulagu berhampiran Hamadan pada awal musim bunga 1257 dia dikatakan ditegur kerana sikap pemalas dan kemerosotan prestasinya, terutamanya kerana kegagalan menentang khalifah di Baghdad.

Tetapi peristiwa itu diragui dan tarikhnya tidak tepat, kerana sepatutnya pada waktu ini Baiju telah pun dipaksa untuk melepaskan kem yang biasa didudukinya kepada pasukan ekspedisi Hulagu yang mendirikan kem di kebun Mogan dan dia telah pun dihantar ke Anatolia.

Di sini, Sultan Kaykavus II dikalahkan pada tahun 1256 di Aksaray dan melarikan diri ke wilayah Byzantine, sementara itu Baiju terus memus.nahkan kubu-kubu kota Rum Seljuk di Konya. Kaykavus kemudian dikembalikan takhtanya atas perintah dari Mongke Khan, bersama-sama dengan adiknya yang lebih mudah dikawal, Kilij Arslan IV,  di mana Baiju bagi pihaknya didapati telah menundukkan kubu Malatya pada tahun 1527.

Kemudian pada tahun itu Baiju dipanggil oleh Hulagu untuk turut serta dalam kempen menyerang kota Baghdad pada Februari 1258, dan pada titik inilah catatan sejarah mengenai Baiju mungkin merupakan catatan yang terakhir ditemui.

Baiju disebut buat kali terakhir semasa menjelang persiapan Hulagu di Ramażan pada September 1259 bagi menceroboh Syria. Dalam penulisan sejarawan Ilkhaniyah, Rashid al-Din berkenaan suku-suku Turki dan Mongol, dia mendakwa Baiju Noyan telah dihukum bu.nuh dan kuasanya dialihkan kepada anak lelaki Chormaqan yang bernama Siremun.

Tidak ada tarikh tepat yang menjelaskan perisiwa ini, tetapi mungkin berkaitan dengan tindakan Hulagu yang menentang kontinjen dari Ulus Jochi (Golden Horde) yang beroperasi di Iran lalu berlaku pertembungan kuasa yang mencetuskan pe.rang saudara di Kaukasus yang melibatkan tentera Baiju Noyan (di bawah perintah Hulagu) dan tentera Berke Khan pada tahun 1261.

Ada teori lain mengatakan dia dihukum bu.nuh oleh Hulagu Khan kerana gagal menyem.purnakan misi memburu saki baki keluarga Khalifah al-Mus’tasim yang melarikan diri dari Baghdad menuju ke Mesir selepas Kekhalifahan Abbasiyyah diruntuhkan.

Walau bagaimanapun, Baiju Noyan harus layak diberikan kredit atas usaha menyatukan kuasa-kuasa Mongol di Azerbaijan, wilayah yang akan menjadi pusat pemerintahan Ilkhaniyah, serta atas kempen yang telah dia laksanakan di Anatolia, yang secara efektif telah memainkan peranan terhadap kemerosotan dan kejatuhan kuasa Rum Seljuk.

Dia juga bertanggung jawab di atas perubahan dramatik sosiopolitik di Anatolia yang secara tak langsung turut membantu mempermudahkan kebangkitan kuasa baru yang lebih besar di Anatolia dan sekitarnya nanti, iaitu Empayar Uthmaniyah.

Nama / istilah noyan bukanlah nama umum mahu pun nama keturunan yang digunakan orang Mongol, sebaliknya noyan merupakan satu gelaran untuk para panglima tentera Mongol yang pada masa yang sama diberi kuasa untuk mentadbir sebuah wilayah, secara teknikalnya, noyan adalah seorang panglima-gabenor atau gabenor militari Mongol.

Ada ramai lagi para panglima terulung semasa Genghis Khan masih hidup diberikan gelaran noyan, bahkan Jebe sendiri merupakan seorang noyan. Manakala Chormaqan Noyan merupakan panglima Mongol yang pertama menjadi panglima gabenor ketenteraan sekaligus menjadi orang pertama yang memakai gelaran noyan.

Sebagai seorang panglima tentera Mongol yang kurang terkenal, nama Baiju Noyan mula menjadi menjadi sebutan baik di kalangan peminat sejarah mahu pun budaya pop moden berikutan wataknya sebagai antagonis ke.jam yang dilakonkan oleh pelakon Turki, Barış Bağcı adalah sangat meninggalkan kesan dalam siri drama tv Dirilis Ertugrul, sebuah siri yang menceritakan tentang sejarah awal kemunculan Empayar Uthmaniyah.

Kalau anda berminat dengan sejarah Mongol yang kami paparkan di atas, kami nak cadangkan anda membeli KITAB TAMADUN MONGOL, dua judul terbaru kami. Boleh buat pembelian di pautan dibawah: bit.ly/pratempahktmktr


Absolute Monarchy Vs Republik

Di kala kemelut dan kontroversi yang melanda institusi YDPA, kita perlu “back to basics” untuk mengamati makna disebalik institusi bernama raja berperlembagaan (constitutional monarchy).

Dalam tradisi falsafah politik Yunani Aristotle dan Polybius, kedua-dua sistem monarki (pemerintahan oleh seorang) dan republik/demokrasi (pemerintahan oleh ramai) tidak dianggap sebagai sistem yang baik. Kerana monarki boleh jadi “tyranny” (pemerintahan oleh raja yang zalim) manakala demokrasi boleh jadi “ochlocracy” (penindasan minoriti oleh majoriti). Aristokrasi (pemerintahan oleh sebilangan elit) pun ada potensi jadi oligarki (penyalahgunaan kuasa oleh elit untuk keuntungan kebendaan).

Jadi sebagai solusi, Polybius mencadangkan “mixed government” yang menggabungkan ketiga-tiga sistem ini. Idea ini seterusnya dikembangkan oleh Montesquieu dalam “The Spirit of the Laws” (1748). Pada pandangan Montesquieu, sistem raja berperlembagaan di Britain paling hampir dengan kerajaan ideal Polybius: raja berperlembagaan sebagai lambang monarki, House of Lords sebagai lambang aristokrasi manakala House of Commons sebagai lambang demokrasi.

Kelebihan sistem raja berperlembagaan terletak pada kestabilan dan keadilan. Raja bertindak sebagai penimbang tara yang mengatasi politik kepartian. Itu sebabnya kerajaan Britain ini tak pernah putus sejak tahun 1688 lagi.

Dan kalau korang perasan, sistem US sebenarnya ialah raja berperlembagaan yang bertopengkan republik: presiden sebagai monarki, Senate sebagai aristokrasi dan House of Representatives sebagai demokrasi. Itulah faktor kestabilan politik US sejak 1789. Don’t be surprised, bapa-bapa kemerdekaan US ni semua peminat Montesquieu. Baca je “The Federalist Papers” dan “A Defense of the Constitution of the United States”, tengok betapa kerap Hamilton, Madison dan John Adams quote Montesquieu.

Hari ni ramai (termasuk pakar undang-undang) yang mendogmakan idea pemisahan kuasa (separation of power) oleh Montesqueiu. Tapi yang anehnya mereka jarang nak bahaskan idea Montesquieu tentang raja berperlembagaan. Inilah namanya selektif.

Atas faktor kestabilan, banyak negara selepas merdeka dari UK masih menjadikan Queen Elizabeth sebagai ketua negara, antaranya Australia, Canada dan New Zealand. Untuk negara yang baru merdeka di mana “checks and balances” belum lagi matang, sistem raja berperlembagaan adalah sistem terbaik untuk kestabilan dan mengelak pergolakan politik.

Tak caya? Perasan tak nama rasmi negara-negata republik ni? Nama Korea Selatan ialah “Sixth Republic of Korea”, nama Filipina ialah “Fifth Republic of the Philippines”, Perancis ialah “French Fifth Republic”. Apa yang fifth sixth seventh ni? Ia sebenarnya ialah kali perubahan sistem kerajaan ekoran krisis politik dan krisis perlembagaan. Setiap republik ini hayatnya selalu tak lepas 30 tahun. Jauh berbeza dengan negara yang mengamalkan raja berperlembagaan.

Jadi, say what you want, dari sudut pandang sains politik, raja berperlembagaan ialah sistem yang terbaik dan stabil dan wajar dipertahankan.

Okay lah den dah ngantuk, den pun tak leh komen lebih-lebih pasal isu sebegini. Siapa nak dapatkan ilmu falsafah politik Yunani kuno den, sila atur sesi talaqqi one-to-one.


Cina Beragama Hindu Yang Menyambut Thaipusam Di Malaysia

Hari Thaipusam baru saja diadakan pada 5 Februari tahun ini (2023), antara hari terpenting bagi penganut agama Hindu di Malaysia selain Hari Deepavali. Hari Thaipusam disambut pada Bulan Thai iaitu bulan kesepuluh dalam kalendar Tamil, sempena memperingati Dewi Parvati memberikan anak lelakinya Murugan lembing suci untuk hapuskan kejahatan.

Perayaan ini disambut oleh lebih sejuta penganut agama Hindu di seluruh negara. Kalau pasal penganut agama Hindu, mesti kita fikirkan rakyat berbangsa India saja yang menyambut perayaan Thaipusam ini. Hah, sebenarnya rakyat berbangsa Cina juga sambut perayaan ini.

Seriuslah orang Cina sambut Thaipusam? Jadi, wujud juga golongan orang Cina Malaysia yang mengamalkan agama Hindu?

Baru-baru ini tular di media sosial Twitter tentang gambar orang Cina menyambut Hari Thaipusam. Ramai warga Twitter terkejut terhadap gambar tersebut dan tidak percaya rakyat Cina juga mengamalkan agama Hindu. Ada juga dalam kalangan warga Twitter tidak hairan kerana Malaysia sendiri memberikan kebebasan kepada rakyat untuk mengamalkan sebarang agama. Inilah salah satu kelebihan sebagai rakyat Malaysia yang mempunyai berbilang agama dan budaya.

Agama Hindu adalah agama keempat terbesar di Malaysia selepas tiga agama lain iaitu Kristian, Buddha, dan Islam dengan bilangan penganut seramai 1.78 juta orang rakyat, mengikut bancian pada tahun 2010. Negeri yang mempunyai bilangan penganut agama Hindu paling ramai ialah Negeri Smebilan, kemudian diikuti dengan Selangor, dan Perak. Mengikut bancian terkini, bilangan penganut agama Hindu berbangsa Cina seramai 15,000 orang.

Bilangan ini agak ramai juga walaupun orang India ialah rakyat paling ramai menganut agama Hindu. Mungkin sebelum perayaan Thaipusam tahun ini kita tidak begitu perasan kehadiran rakyat Cina beragama Hindu ini, melainkan kalau mereka ialah jiran kita. Dengan adanya media sosial yang menyiarkan orang Cina menyambut perayaan Thaipusam, baru kita cakna akan kehadiran mereka.

Agama Hindu telah lama bertapak di Asia Tenggara sekitar 1,700 tahun lalu, walaupun tidak pasti siapakah golongan dari India yang membawa ajaran Hindu ini. Ditambah dengan aktiviti perdagangan yang pesat antara India dengan Semenanjung Melayu, ramai warga asal terdedah dengan ajaran agama Hindu.

Dari agama Hindu inilah wujudnya beberapa buah kerajaan Melayu yang menjadikan agama ini sebagai agama rasmi. Antaranya ialah kerajaan Gangga Negara (abad kedua Masihi), Langkasuka (abad kedua Masihi), dan Kedah (abad ke-4 Masihi). Bagaimana orang China beragama Hindu boleh menetap di Semenanjung Melayu masih tidak diketahui.

Tapi, ada faktor yang memungkinkan orang Cina menerima agaran Hindu ini, iaitu penyebaran agama Hindu di China. Agama Hindu mula bertapak di China pada sekitar abad pertama dan kedua Masihi, tapi sejarah penyebaran agamanya tidak berapa jelas kerana kekurangan sumber kajian.

Sejarah yang jelas hanyalah amalan-amalan orang Cina yang mempunyai pengaruh Hindu-Buddha. Berkemungkinan agama Hindu dan ajaran Buddha bersama-sama bertapak di China, kemudian menggabungkan kedua-dua agama menjadi agama baru iaitu Buddha Cina atau Buddha Han.

Ajaran agama Buddha Cina lebih kurang sama dengan ajaran Buddha seperti mengamalkan perkara-perkara baik yang digariskan oleh Buddha, Tapi, kebudayaan hidup dalam agama tersebut banyak dipengaruhi dari agama Hindu. Contohnya ialah mitologi China. Penganut Buddha Cina percaya kepada Dua Puluh Empat Dewa (Twenty-Four Devas), iaitu kumpulan pelindung dharma (keadilan) Buddha. Dua puluh empat dewa dalam kumpulan tersebut mempunyai persamaan dengan dewa-dewa Hindu, seperti dewa Dàzìzàitiān (Shiva), dewa Dìshìtiān (Indra), dewa Dàfàntiān (Brahma), dan dewi Jíxiáng Tiānnǚ (Lakshmi).

Agama Buddha Cina juga adalah agama terbesar yang diamalkan oleh masyarakat Cina Buddha di Malaysia. Dari sinilah nenek moyang dari China bermigrasi ke Semenanjung Melayu, sama ada melalui aktiviti perdagangan atau kerahan pekerja masa zaman British menjajah, terdedah kepada agama Hindu dan kemudian wujud golongan warga Cina beragama Hindu, sebab bagi mereka agama Hindu ini mempunyai persamaan dengan agama Buddha Cina yang lama bertapak di China.

Nak tahu lagi tentang dunia China? Korang mesti dapatkan KITAB TAMADUN CINA! Buku ini banyak sediakan sejarah tamadun dan kehidupan orang Cina. Boleh beli di https://bit.ly/3emM5EF

RUJUKAN:

2010 Population and Housing Census of Malaysia (Census 2010). Archived 14 September 2014 at the Wayback Machine Department of Statistics Malaysia, Official Portal (2012)

Huang Xinchuan (1986), Hinduism and China, in Freedom, Progress, and Society (Editors: Balasubramanian et al.),


Makin Tua Umur Kita, Makin Panjang Bulu Hidung Kita

Bagi kaum hawa, masalah bulu hidung panjang ini tak begitu ketara untuk mereka. Namun, perkara ini berbeza untuk kaum Adam. Mencabut bulu hidung yang panjang ni boleh dikatakan rutin harian mereka. Sudahlah bulu hidung mereka ni panjang, tebal, susah nak cabut pula tu.

Tapi, itulah…kenapa lelaki yang selalu ada masalah ini? Kenapa perempuan hanya ada masalah bulu hidung bila dah tua? Untuk memahami perkara ini, kita perlu lihat dahulu kitaran pertumbuhan bulu badan.

Bulu hidung, sebagaimana bulu bulu badan yang lain, diperbuat daripada sejenis protein bernama keratin. Semua bulu yang ada pada badan ini fungsinya adalah memerangkap sesuatu. Sebagai contoh, bulu roma bertindak sebagai pemerangkap udara yang bertindak memerangkap haba badan daripada senang terbebas keluar.

Bulu di hidung pula bertindak memerangkap debu dan habuk halus daripada memasuki sistem respirasi manusia. Bulu bulu ini juga mempunyai fungsi lebihan lain. Misalnya, bulu yang panjang seperti misai kucing mampu mengesan pergerakan objek lain semasa memburu.

Ok, cukup tentang fungsi bulu. Berbalik kepada kitaran pertumbuhan bulu, ia boleh dibahagikan kepada tiga bahagian. Pertamanya ialah fasa menumbuh (anagen), kedua ialah fasa berhenti (katagen, atau fasa bulu gugur) dan terakhir ialah fasa berehat (telogen). Selepas itu, kitaran ini akan terus bersambung ke anagen kembali.

Apa yang membuatkan lelaki mempunyai masalah bulu hidung panjang adalah kerana kesan sampingan testosterone terhadap sistem badan lelaki. Hormon lelaki ini membuatkan fasa anagen menjadi lebih lama berbanding biasa.

Akibatnya, bulu hidung tumbuh lebih panjang, tebal dan kasar berbanding asalnya. Bulu hidung ini menjadi lebih panjang apabila lelaki tersebut mencapai umur matang mereka. Pada saat ia hendak gugur (katagen), barangkali bulu hidung lelaki ini sudah mencapai misai mereka. Kalau bernasib baik, mungkin perempuan akan ingat itu sebahagian daripada misai mereka.

Kalau testosterone menyebabkan bulu hidung panjang dalam kalangan lelaki, macam mana pula dengan perempuan? Sekiranya perempuan mengalami bulu hidung panjang, ia disebabkan gangguan hormon dalam badan mereka. Wanita secara normalnya akan mempunyai bulu hidung panjang apabila mereka tua.

Hal ini disebabkan kurangnya hormon perempuan mereka yakni estrogen. Kekurangan hormon estrogen yang berpunca daripada menopaus akan menyebabkan hormon testosteron dalam badan mereka lebih menonjol. Akhirnya, bulu hidung dan bulu badan pun mula menumbuh pada badan mereka.

Oleh itu, untuk lelaki, mempunyai bulu hidung yang panjang adalah normal dan ia juga menunjukkan sistem badan anda dalam keadaan optimum. Untuk perempuan, ia menunjukkan tanda tanda menopaus ataupun gangguan hormon.

Tapi apa apa hal, cabutlah bulu hidung panjang tu sebelum sebelum ia menjadi sebahagian daripada misai anda.

RUJUKAN:

Jenkins, J. S., & Ash, S. (1973). The metabolism of testosterone by human skin in disorders of hair growth. Journal of Endocrinology, 59(2), 345-351.

Schweikert, H. U., & Wilson, J. D. (1974). Regulation of human hair growth by steroid hormones. I. Testosterone metabolism in isolated hairs. The Journal of Clinical Endocrinology & Metabolism, 38(5), 811-819.